Repullinen hittejä - Musiikkia pelisukupolvelle\nHyvä musiikki jää helposti soimaan päähän, eikä pelien musiikki tee tässä suhteessa poikkeusta. Mitä jää käteen, kun pelimies lähtee levyostoksille?\nVähänkään laajempaan levitykseen päätyvistä elokuvista julkaistaan säännönmukaisesti musiikkialbumi, joskus useampikin. Kysymys ei ole mistään nappikaupasta, sillä elokuvan suosio heijastuu nopeasti myös levymyyntiin. Esimerkiksi Sormusten herran levytyksiä on myyty maailmanlaajuisesti yli kolme miljoonaa kappaletta.\nLevyjulkaisut ovat pikkuhiljaa saamassa tulta alleen myös pelipuolella. Pelilevytykset eivät ole enää pelkkää hyväntekeväisyyttä, kuten keräilypakettien kylkiäisiksi pakattavia bonuskiekkoja tai kotisivuilta ladattavia MP3-tiedostoja, vaan niillä uskalletaan jo tehdä oikeaa bisnestä.\nVaikkei pelimusiikin keräily ole halpa harrastus, säveltäjiä on vaikea syyttää rahastuksesta. Alalle yhä leimallisemman kaupallisuuden seurauksena pelimusiikin tarjonta on muutamassa vuodessa moninkertaistunut. Mikä mielenkiintoisinta, markkinoille pukkaa yhä erikoisempia pelilevytyksiä.\nPelimusiikkia ei levytetä vain uusimmista hittipeleistä. Internetin naavaparrat ovat jo vuosia pitäneet yllä elinvoimaista retrokulttuuria, jossa uskoa tunnustetaan kuuntelemalla menneiden vuosikymmenten pelimusiikista tehtyjä uudelleensovituksia. 1980-luvun suosikkimikron Commodore 64:n pelibiisit ovat näissä piireissä erityisen arvostettuja.\nVaikka retrolevyt ovat mitä suurimmassa määrin nostalgisten hörhöjen omakustannetoimintaa, niille on oikeasti kysyntää. Uusintapainoksista huolimatta suosituimmat levyt myydään loppuun. Sen jälkeen ei auta kuin kaivella nettihuutokauppojen perukoita löytöjen toivossa.\nAinakin länsimaissa retrolevyjen tekijät ovat yllättävän tarkkoja tekijänoikeuksista. Edes parikymmentä vuotta vanhaan pelimusiikkiin ei yleensä kosketa ilman alkuperäisen säveltäjän lupaa. Harva säveltäjä moisesta kunniasta tietenkään kieltäytyy, sillä levyillähän vaalitaan heidän unohduksen partaalle jäänyttä hengenperintöä.\nRetrolevyjen kansivihkoset kannattaa lukea tarkkaan. Niille on usein koottu hauskaa triviaa ikivanhojen pelibiisien syntyprosessista, alkuperäisten säveltäjien kommenttien kera.\n"Jostain syystä ajattelin Vietnamin sotaa säveltäessäni Green Beretin tunnaria, vaikka peli kertoi Neuvostoliiton hyökkäyksestä. Yritin heijastella kappaleessa sodan tuhoa ja epäinhimillisyyttä. Minulla ei aavistustakaan miksi valitsin siihen niin synkän suunnan", säveltäjä Martin Galway muistelee Project: Galway -levyn liitteessä.\nPelimusiikkilevyjen saatavuus Suomessa on jokseenkin heikko. Suurten tavaratalojen ja levykauppojen valikoimista on turha etsiä mitään Grand Theft Autojen kaltaisia hittinimikkeitä erikoisempaa. Kun edes kotimaisissa nettikaupoissa tilanne ei ole juuri sen parempi, ainoaksi realistiseksi vaihtoehdoksi jäävät ulkomaalaiset kauppiaat.\nLuottokortittomalle aivan ylivertainen vaihtoehto on saksalainen SynSoniq (www.synsoniq.de). Kaupan valikoima on erinomainen ja se myy Suomeen postiennakolla. Kovin edullista SynSoniqissa asiointi ei ole. SynSoniqin erikoisuutena ovat Chris Hülsbeckin pelilevytykset.\nRetrolevyjen ykköspaikka on brittiläinen C64Audio.com (www.c64audio.com). Levy-yhtiön nettikauppa myy vanhempia julkaisujaan varsin kohtuullisilla hinnoilla. Suurten kansainvälisten nettikauppojen (Amazon, Play.com) pelimusavalikoimat ovat vaihtelevia.\nJapanissa vallitsee täysin eri meininki kuin länsimaissa. Levytyskulttuurin perinteet ovat pitkät ja levyjä julkaistaan paljon. Käytännössä jokaisen vähänkään suuremman budjetin Japani-pelin musiikki päätyy CD-muotoon.\nJapanissa pelimusiikki ei ole pelkästään pienten levymerkkien liiketoimintaa, sillä levyjä ilmestyy myös suurilta levy-yhtiöiltä kuten Sonylta, Columbialta, EMI:ltä ja Pioneerilta. Levy-yhtiöiden lisäksi monilla pelitaloilla on oma julkaisukoneistonsa, esimerkiksi Konami, Capcom ja Square Enix julkaisevat itse omat levytyksensä.\nVanhoista peleistä julkaistut uudelleensovitukset ovat suosittuja myös Japanissa. Levyjen idea on sama kuin niiden länsimaisissakin vastineissa - eli tarjota kuulijoille uusia näköaloja tuttuun musiikkiin. Erona länsimaihin säveltäjät ovat itse erittäin aktiivisia uudelleen sovittamaan omaa musiikkiaan. Esimerkiksi Star Ocean -pelien musiikeista vastannut Motoi Sakurabatuotti viimeisimmän sävellyksensä pohjalta peräti kaksi sovitettua albumia.\nKun säveltäjä itse muokkaa omasta soundtrackistaan sovitetun albumin, sen kappaleet ovat ennemminkin pidemmälle jalostettuja ideoita aiemmin luodun musiikin pohjalta. Alkuperäisen säveltäjän luomien sovitusalbumien sijaan uusista sovituksista vastaa kuitenkin useimmiten joku muu, ja sovituksilla haetaan näin aivan uudenlaista suuntaa. Riuska kitararevittely voi muuttua pianomusiikiksi tai tekno taipuu jazziksi.\nKuten arvata saattaa, japanilaislevyjä ei ihan lähimarketin hyllystä löydä. Saksalainen SynSoniqin valikoimat ovat varsin hyvät, mutta hinnat hirveät. Seuraava vaihtoehto onkin Euroopan ulkopuolelta tilaaminen, suoraan pääkallonpaikalta Japanista. Sieltä vaihtoehtoja löytyy enemmän kuin riittävästi: Amazon Japan (www.amazon.co.jp), CD Japan (www.cdjapan.co.jp), HMV (www.hmv.co.jp), Honya San (www.honyasan.co.jp) myyvät kaikki pelimusiikkia. Japanissa asioidessa luottokortti on välttämättömyys. Tilatessa kannattaa muistaa, että ostosten päälle joutuu maksamaan postikulut ja mahdolliset tullit.\nHieman halvemmalla pääsee, kun etsii levynsä käytettyinä nettihuutokaupoista. Huutokauppojen riesana ovat taiwanilaiset piraattilevyt, joita maallikon on vaikea erottaa aidoista. Väärien yhtiöiden logot kannessa ja suttuinen painojälki ovat yleensä merkkejä vähemmän kuin aidosta levystä.\nValtteri Jokinen (Kirjoittaja ylläpitää suomalaista pelimusiikkisivustoa Zen no Santoraa, www.zennosantora.net)\nUseita esittäjiä - Grand Theft Auto: San Andreas, Official\nGrand Theft Autojen pelimusiikin levytykset edustavat yhtä yleisemmäksi käyvää pelimusiikin tyyppiä, jossa alkuperäissävellysten sijaan luotetaan kansainvälisten pop-artistien vetovoimaan. San Andreaksen ääniraita popittaa niin ankarasti, että musiikilla saatiin täytettyä kokonainen kahdeksan CD-levyn jättiboksi.\nSan Andreaksen musaboksi on puitteiltaan näyttävä, mutta valitettavasti sen sisältö on koottu vähän miten sattuu. Vaikka kahdeksan CD-levyä voi kuulostaa paperilla paljolta, ne eivät riitä kattamaan pelin yhtätoista radioasemaa kokonaisuudessaan. Lopputulos on, että pelin aikana soineista hittibiiseistä ärsyttävän moni on jätetty pois.\nTuskin olen mielipiteeni kanssa ainoa, kun sanon, että levykokoelman painotukset ovat täysin vääriä. Puolet kokoelmasta on tuhlattu new jack swingin, grooven, funkin ja countryn kaltaiselle turhuudelle, kun taas pelin tunnelmalle täysin oleellinen hiphop on ahdettu yhdelle ainoalle CD-levylle. Eikä ainokainen räppilevy ole suinkaan uhoa ja adrenaliinia uhkuva potpuri länsirannikon gangsta-räpin parhaita klassikoita, vaan laimea b-miehitetty vedätys. Jos odotit kuulevasi Dr. Dretä, Snoop Doggia, NWA:ta ja Ice Cubea, jatka odottelua.\nLaihana lohtuna muilla levyillä kappalevalinnoissa ei ole sorruttu yhtä pahoihin kompromisseihin. Kontrasti kannen katugangsteri-estetiikan ja Boyz 2 Menin ja Lynyrd Skynyrdin täytebiisien välillä on kuitenkin liian suuri.\nSan Andreaksen musiikkia on saatavilla myös suppeampana tuplalevynä.\nElektronisen musiikin kenttä on laaja ja erilaisia kulttiartisteja löytyy varmasti sen jokaiselle lokerolle. Brasiliassa syntynyt ja Britanniassa kasvanut Amon Tobin on näiden hämärähemmojen joukossa sieltä hovikelpoisimmasta päästä. Hänen tavaramerkkejään ovat kekseliäät ja kellopelimäisen tarkasti ajetut samplet ja kuumottavan rosoiset breakbiitit.\nToisin kuin esimerkiksi sielunsa myynyt Fatboy Slim, Amon Tobin ei ole koskaan yrittänyt kosiskella suuren yleisön musiikkimakua. Siksi Tobinia oli Ubi Softilta sangen yllättävä - ja rohkea - valinta Splinter Cell: Chaos Theoryn säveltäjäksi. Valinta oli oikea, sillä Amon Tobinin ultraviileästi sykkivä junglen, jazzin ja triphopin välimaastossa sahaava pauke sopii hämäräperäisiin hiiviskelytehtäviin kuin huumeratsia rave-bileisiin. Tällaista musiikkia luureissa voisi vaikka käydä maalaamassa sillanalusia! Lupien kanssa, tietysti.\nKolikon kääntöpuolena Amon Tobinin kaaosteoria on kuuntelukokemuksena melko raskas, sillä levy jyrää vimmaisella action-vaihteella eteenpäin melkein alusta loppuun. Rahtilaivaan soluttautumista säestävä "El Cargo" erottuu viipyilevämmällä tyylillään ja metkoilla kitaraluupeillaan edukseen.\nChaos Theory on paitsi mainio pelilevy, myös oiva tapa tutustua Amon Tobinin mehevään rytmimusiikkiin. Jos innostus heräsi, seuraavaksi on hyvä tsekata Tobinin kehuttu Supermodified-älppäri.\nUseita esittäjiä - Halo 2 Original Soundtrack Volume 1\nHalo 2:n soundtrack-levy on nimetty mahtipontisesti suuremman sävellyskokonaisuuden ensimmäiseksi niteeksi. Jo levyn aloitusraidalla Halon tunnusomainen munkkikuoro jyrätään ujeltavien sähkökitaroiden alle. Avausraita kuulostaa epäilyttävän rock-henkiseltä, ja samalla linjalla jatketaan loppuun asti.\nLevy on lievästi sanottuna skitsofreeninen kuuntelukokemus. Martin O'Donnellin ja Michael Salvatorin kauniiden alkuperäissävellysten väliin on sijoiteltu iloiseksi sekamelskaksi Breaking Benjaminin ja Hoobastankin pomppumetallia ja Incubuksen ylipitkäksi venytettyä rock-oopperaa. Onpa levylle vielä läiskäisty kiusallisen kehno diskosovitus Halon tunnusmusiikista, joka olisi kamala jo ilman vocoder-kertosäettäkin.\nEi ensimmäinen nide silti mikään pohjanoteeraus ole. Breaking Benjaminin "Blow Me Away" on itse asiassa varsin säväyttävä (se soi pelissäkin instrumentaalina) ja myös Incubuksen progehäröilyt ovat ihan kuunneltavia. Levyn varsinainen pelimusiikki - seesteisestä "Heavy Price Paid" -raidasta "Ghosts of the Reachin" pahaenteiseen lyömäsoittimiin - on loistavaa. Se ei tietenkään yllätä Halo 2:a pelanneita.\nLevy jää O'Donnellin ja Salvatorin sävellysten osalta sen verran vajaaksi, että kakkosnidettä jää pakostakin kaipaamaan. Mutta ilmestyykö se koskaan?\nJesper Kyd - Freedom Fighters Original Soundtrack\nHitman-pelien synkistä palkkamurha-oopperoista tunnettu tanskalainen Jesper Kyd on yksi lahjakkaimpia uuden sukupolven pelisäveltäjiä. Sinfoniaorkestereita ja sähäköitä elektronisia koukkuja rakastava Kyd on myös erittäin tuottelias. Hitmanien ohella hänen sävellyksiään on kuultu muun muassa Robotech: Invasionissa, Splinter Cell 3:n välinäytöksissä ja toissavuotisessa Freedom Fightersissa.\nFreedom Fightersin vinksahtaneessa historiankirjoituksessa Yhdysvallat joutuu Neuvostoliiton miehittämäksi. Kyd ottaa kylmän sodan jälkihöyryillä käyvästä asetelmasta kaiken irti. Levyltä puhkuva isänmaallisuus ja militarismi saavuttaa sarjakuvamaiset mittasuhteet.\nUnkarin radion sinfoniaorkesterin esittämä Freedom Fightersin tunnusmusiikki soi uljaasti kuin Neuvostoliiton kansallishymni Jesper Kydin elektronisen perkussion lyödessä rauhatonta rytmiä taustalla. Musiikin säväyttävyyttä korostetaan latinaksi ja venäjäksi laulavalla kuorolla. "March of the Empiressa" kuoro-osuuksille luodaan kiinnostava kontrasti vangelismaisilla syntetisaattoririffeillä.\nFreedom Fightersin levylle mahtuu myös unohdettavampaa materiaalia. "The Battle for Freedom" on nimestään huolimatta vaisua taustamusiikkia ja "Infiltratorissa" Kyd hukkaa tyylinsä outojen samplejen ja säröäänten alle.\nKokonaisuus ei kuitenkaan parista säröstä hajoa. Freedom Fighters on ehdottomasti yksi viime vuosien parhaista pelisävellyksistä. Levyllä on bonuksena kaksi pelistä puuttunutta kappaletta.\nNobue Uematsu - Final Fantasy VI Original Sound Version\nFinal Fantasy -pelien säveltäjänä tunnetun Nobuo Uematsun uran huippukohta sijoittuu vuoteen 1994: tuolloin julkaistiin Final Fantasy VI Original Sound Version, ehkäpä kaikkien aikojen ikimuistoisin peli-soundtrack.\nUematsu käyttää etenkin vanhemmissa sävellystöissään John Williamsin tunnetuksi tekemää teemoihin ja niiden varioimiseen perustuvaa wagnerilaista sävellystekniikkaa. Erityisesti hän soveltaa tekniikkaa pelin hahmoihin, joita on tällä kertaa ennätyksellinen määrä. Hahmojen teemat kietoutuvatkin kokonaisuuteen viehättävällä tavalla ja pyrkivät esiin pitkin soundtrackia toisinaan hyvinkin pelkistettyinä viittauksina: Uematsu osoittaa kykynsä luoda peliin tunnelmaa musiikilla. Viehätystä ja tunnelmaa on toki muissakin kappaleissa, esimerkiksi pakolliset taistelu-, luolasto- ja kaupunkikappaleet ovat poikkeuksellisen mallikkaasti toteutettuja. Tasaisen korkea laatu leimaakin koko soundtrackia.\nMusiikkityylien kirjo on laaja: mukana on niin rag timea kuin romantiikkaa mukailevaa oopperaakin, johon kuuluva "Aria di Mezzo Carattere" on aina yhtä pysähdyttävä kokemus Super Nintendon rajoittuneesta äänipiiristä huolimatta. "Dancing Madissa" sävyt vaihtelevat sujuvasti barokkityylisestä urkumusiikista kasvavan raivoisaan rockiin: lopussa tunnelma on lähes mielipuolinen.\nErityisesti nuoremman polven pelaajia ikivanha syntetisaattorisaundi saattaa kaikesta huolimatta kammoksuttaa, sillä äänenlaatu kuulostaa nykytasoon verrattuna melko ontolta. Puhtaasti musiikillisessa mielessä Final Fantasy VI Original Sound Version on kuitenkin kenties upein koskaan sävelletty alkuperäinen pelisävellys ja Uematsun hiotuin sävellystyö, jota voi varauksetta suositella muillekin kuin nostalgikoille.\nLasse Lehtonen (Zen no Santora)\nAkira Yamaoka - Silent Hill 2 Original Soundtrack\nSilent Hill 2 on säveltäjä Akira Yamaokan kohdalla merkkipaalu, jonka jälkeen mies on luonut aina laatutavaraa. Huomattavina parannuksina sarjan ensimmäisen osan liiasta karkeudesta on päästy, ja musiikki on saanut enemmän sävyjä.\nSilent Hill 2:n levytys sisältää etupäässä emotionaalista mutta välillä synkkääkin rock-musiikkia, trip hopia sekä ambienttia erilaisine alalajeineen. Tyyliskaala on poikkeuksellisen laaja mutta siirtymät liukuvia ja huomaamattomia.\nMonet kuulijat todennäköisesti ohittavat ensi kuulemalta levyn ambient-osat, mikä on virhe, sillä niissä Yamaokan tyyli on rikkaimmillaan. Löydettävissä on minimalistista syntikkamaalailua ja rummuilla rytmitettyä sekä enemmän koristeltuja kappaleita, intensiivistä etno-ambienttia sekä kolkkoja industrial-pätkiä.\nSilent Hill 2 on levyllä yleissivistystä jokaiselle pelien musiikista kiinnostuneelle. Se kolahtaa erityisesti ambientista pitäville. Ilman Akira Yamaokaa Silent Hill ei olisi itsensä, ja hänen ansionsa pelisarjan erottumisessa muista selviytymiskauhuista on erittäin suuri.\nMikael Muurinen (Zen no Santora)\nCapcom Music Generation - Family Computer Soundtracks: Rockman 1-6\nCapcom julkaisi vuonna 2002 kokoelman "Famicom Soundtracks Rockman 1-6", joka on ensimmäinen ja ainoa vanhojen Megaman-pelien soundtrack-julkaisu. Megamanien musiikkia tuotti aikoinaan iso säveltäjäjoukko, joista suurinta osaa ei vieläkään tunneta oikeilla nimillä.\nEnsimmäisessä Megamanissa musiikkityyli haki vielä suuntaansa. Kokeilut asettivat kuitenkin tyylin, jota myöhemmissä peleissä seurattiin. Megamanit II ja III hioivat musiikillisesti esiin sen rock-melodisen sankaritunnelman, joka Megamaneihin nyttemmin yhdistetään. Silti myöhemmissäkin osissa palataan välillä ykkösosalle tyypillisempään elektroniseen jazziin.\nMegaman V:n ja VI:n säveltäjät onnistuvat paikoitellen jäljittelemään edeltäjiensä tyyliä, mutta aikaisempien soundtrackien henki ja puhti eivät ole enää tallella. Keskimmäinen levy, Megaman III & IV, kohoaakin setin parhaaksi Megaman-musiikin huipentumana.\nOlisi silti väärin sanoa yhtäkään levyä huonoksi, sillä kokoelma on Nintendo-musiikin parhaimmistoa. Sävellyksiä ei ole tehty tunnelmamusiikiksi, vaan niissä on vielä viidentoista vuoden jälkeenkin tehoa ja fiilista.\nSami Eloranta (Zen no Santora)\nSymphony Orchestra - Orchestral Game Concert 5\nJapanissa pelimusiikki kelpaa jopa konserttiohjelmaksi. Game Music Concert -levyjen konserttitaltioinnit kuuluvat kiistatta orkestroidun pelimusiikin parhaimmistoon.\nSarjan viides ja viimeiseksi jäänyt julkaisu hämmästyttää edeltäjiensä tavoin ennen kaikkea laadukkailla kappaleillaan, vaikka suuria säveltäjänimiä on tällä kertaa mukana edellisiä levyjä vähemmän. Huomiota ansaitsevat lisäksi monipuoliset sovitukset: tavanomaisempien orkesterisävyjen ohella kuullaan muun muassa kepeää tanssillisuutta ja big bandia. Jopa Dragon Quest -kappaleissa on poikkeuksellisen kokeileva ote. Myös sointiväreillä leikitellään kiitettävän laajasti, ja orkesterissa on mukana joitakin erikoisempiakin soittimia, kuten merkillisellä tavalla värisevä ksylofoni.\nVaikka levyllä kosiskellaan kuulijoita Marion ja Kirbyn teemoilla, suurin yllättäjä on herkän melankolinen "Iihatoovo Hymn" (pelistä Iihatoovo Story), jonka odottamaton optimismi vain korostaa kappaleen kauneutta.\nLoput kappaleet on valittu melko tuntemattomista peleistä ja ne ovat suurimmaksi osaksi turhan tavanomaisia, sankarillisia vaskisävelmiä. Ne on otettu levylle ikään kuin paremman puutteessa. Tässä suhteessa Game Music Concert 5 eroaakin edeltäjistään kaikkea muuta kuin edukseen.\nMotoi Sakuraba - Star Ocean & Valkyrie Profile\nMotoi Sakuraba, entinen progerokkari, nykyinen pelimusiikkisäveltäjä, ei tyydy vain sävellyspuuhiin: hän on myös innokas keikkailemaan. Albumi on taltiointi Sakuraban ensimmäisestä konsertista, jossa hän esitti musiikillisesti parhaiden peliensä Valkyrie Profilen ja Star Oceanin musiikkia.\nSakuraban tyyli kuuluu läpi koko reilun puolitoistatuntisen konsertin läpi. Äkkinäiset rytminvaihdokset ja improvisoidut syntikkasoolot ovat aina olleet hänen tavaramerkkejään, ja niillä Sakuraba kuulijaa myös siunaa. Mukaan on ujutettu muutama hiljaisempi kappale, mutta suurimmaksi osaksi musiikki on progressiivista rokkia parhaasta päästä.\nSakuraban, joka soittaa syntikkaa, lisäksi kokoonpanoon kuuluvat rumpali ja basisti. Kitaraa olisi ehkä vielä kaivattu, koska Sakuraba käyttää sitä aika paljon taistelukappaleissaan, joita albumillakin kuullaan useita. Näinkin pärjää, varsinkin, kun Sakuraba soittaa useampaa syntikkaa samanaikaisesti.\nValtaosa albumin kuudestatoista raidasta on Star Ocean -sarjasta. Erityisesti tuorein osa on vahvasti edustettuna, joten pelin ystävät saavat herkkua mahan täydeltä.\nValtteri Jokinen (Zen no Santora)\nAlistair Bowness, Jason Mackenzie - Project: Galway\nBrittikaksikko Alistair Bowness ja Jason Mackenzie on tehnyt säntillistä työtä äärimmäisen retrohenkisellä Project: Galway -tuplalevyllään. Levylle on taltioitu tinkimättömän tarkat versiot Commodore 64 -musiikin ihmelapsen Martin Galwayn 34 suosituimmista sävellyksestä. Todellinen kulttuuriteko siis.\nProject: Galwayn kappalelistaa on vaikea lukea ilman tunteikasta nostalgian puuskaa: Rambo, Wizball, Parallax, Arkanoida, Green Beret - unohtumattomia pelejä ja unohtumatonta Galway-musiikkia. Pelien laatu ei ole sinällään ratkaissut kappalevalintoja, sillä Galwayn huippumusiikkia käytettiin myös täysin luokattomissa kakkapeleissä. Galwayn työnantaja, pelifirma Ocean, ei juuri laadunvalvonnasta piitannut.\nProject: Galwayn todellisia helmiä ovat kolme musiikkiraitaa julkaisulimboon jääneestä Streethawk-lisenssipelistä. Ennen tätä levyä kappaleet eivät olleet olemassa kuin Galwayn omissa kokoelmissa.\nProject: Galwayn tuotantoprosessi on melkein yhtä mielenkiintoinen kuin levy itse. Bowness ja Mackenzie eivät edes harkinneet vähän sinnepäin soivaan emulaattoriääneen turvautumista. Brittikaksikko päätti lähestyä itseään Maestro Galwayta, joka anteliaasti lainasi projektia varten alkuperäisen työkoneensa ja levylaatikollisen sävellysten lähdekoodeja. Se tiesi todellisen urakan alkua, sillä ainoa Galwayn kirjoittamaa koodia ymmärtävä konekielitulkki oli hukkunut pelifirma Oceanin konkursissa. Bowness joutui ohjelmoimaan tulkkausohjelman itse.\nProject: Galway on valikoitua pelimusiikkia vähintään yhtä valikoidulle yleisölle. Commodore-buumin missanneet Galway-tupla jättää todennäköisesti kylmäksi, sillä kappaleet soivat todellakin kuin suoraan kuusnelosen kitusista. Näin kuulaat konesaundit ovat vähintäänkin vaikeatajuinen avaus 1980-luvun pelimusiikkiin.\nChris Abbott - Back in Time 2 C64Audio.com\nChris Abbott - Back in Time 3: A Space Odyssey\nChris Abbottin tuottamat Back in Time -levyt ovat melkeinpä parasta, mitä uudelleenlämmitetyn kasaripelimusiikin saralla löytyy. Levyille on koottu ihastuttavia uudelleensovituksia Commodore 64 -pelimusiikin parhaista klassikoista. Tyypillisesti SID-äänipiiristä periytyvä minimalismi on korvattu jarremaisella syntetisaattoritunnelmoinnilla - ei ehkä kaikkien mieleen, mutta ainakin minuun tällainen vilpitön avaruusmusiikki uppoaa.\nViisi vuotta sitten ilmestynyt Back in Time 2 on ensimmäisen Back in Timen tapaan hyvin kursailematon "Best of" -kokoelma, jolle on koottu hyvin erityyppistä ja vaihtelevan tasoista pelimusiikkia.\nBack in Time 2:n syntetisaattorisaundit ovat kieltämättä hieman halvan kuuloiset, mutta tekijöiden vilpitön innokkuus kuultaa läpi jokaisesta kappaleesta. Levyn kohokohtina mainittakoon Jogeir Liljedahlin "Galway is God", jossa Martin Galwayn Rambo ja Green Beret -latausteemat fuusioituvat uljaaksi sotatunnelmoinniksi, sekä kivikautisen Zzap-lehden legendaarisella kansikasetilla jaeltu Rob Hubbardin Sanxion-remiksaus "Thalamusik".\nBack in Time 3: A Space Odyssey on kertaluokkaa ammattimaisempaa tuotantoa. Se on myös levynä Back in Time 2:a yhtenäisempi, sillä kappalevalintoja yhdistää avaruus ja scifi. Avaruusodysseijassa kuullaan muun muassa todella uljas versio Zoidsin sotamarssista, ylikierroksilla rullaava "One Man And His Droid" ja Rob Hubbardin säveltäjäuran merkkiteoksena pidetty "Delta", joka on hengästyttää huikealla kosmisella psykedeliallaan ja 12 minuutin pituudellaan. Back in Time 3 päätetään tyylikkäästi Wizballin akustisesti svengaavaan High Score -musiikkiin. Loistavaa tavaraa!\nEnsimmäinen Back in Time -levy on myyty loppuun. Sitä näkee kuitenkin edelleen eBayn nettihuutokaupoissa.\nSlow Poison - Karma64\nTuottaja Chris Abbottin poppoo julkaisi Slow Poison -taiteilijanimen alla kokoelmallisen hieman kokeellisempaa pelimusiikkia. Karma 64:n kappaleet tehtiin alun perin Back in Time -levyjä varten, mutta jätettiin niistä pois liian outoina.\nKarma 64 on epätasainen, tyyliään hakeva sekamelska. Levyllä on hyvääkin kamaa, kuten nautittavan raukeasti tunnelmoiva ambient-sovitus Martin Galwayn Arkanoidista, mutta myös selviä huteja, joissa alkuperäisen kuusnelosbiisin punainen lanka on hukattu lähes tyystin.\nLevyn saundit ovat sentään hyvät eikä kappalevalintojakaan - kuten Oceanin latausruutumusiikkeja, Crazy Cometsia ja Monty on the Runia - voi syyttää huonoiksi.\nInstant Remedy on pelimusapiireissä sangen tunnettu nimi. Hänen erikoisalaansa ovat kuusnelosklassikoista väännetyt tanssiversiot. Vaikka idea ei ole uusi, Instant Remedy osaa homman paremmin kuin kukaan muu.\nNimikkolevyllään Instant Remedy on valinnut tyylikseen ibizalaisen trancen, joka on tanssimusiikille vähän samaa kuin sankarimetalli hevipiireille. Vaikkei tällainen ruotsinlaivasaundi kuulosta kaikkein klubiuskottavimmalta, Instant Remedyn helpot tanssikoukut toimivat vastustamattomalla tavalla. "Commandon", "Comic Bakeryn" ja "Last Ninjan" haipakat trance-sovitukset ovat todella hyviä. Ylenpalttiseen söpöilyyn sortuva "Flimbo's Quest" jää levyn ainoaksi kalkkunaksi.\nIhastuin Instant Remedyn harmittoman kepeään kiksumeininkiin välittömästi. Lisää tällaista!\nMarcel Donné - Sidologie\nMarcel Donnén omaperäisellä Sidologie-levyllä kuusnelosmusiikki on kiertänyt täyden ympyrän. Ei ole mikään salaisuus, että Jean-Michel Jarren ja Vangeliksen syntetisaattorimusiikki innoitti melkein jokaista kuusnelossäveltäjää 1980-luvulla. Mikä olisikaan loogisempaa, kuin tehdä Jarrelta ja Vangelikselta kuulostavia sovituksia Jarren ja Vangeliksen innoittamista biiseistä? Nimittäin juuri siitä Sidologiessa on kysymys.\nMarcel Donné imitoi huolellisesti Jarren ja Vangeliksen tyyliä. Hän käyttää levyllä täsmälleen samoja syntetisaattoreita kuin esikuvansa. Jarren ja varsinkin Revolutions- ja Oxygene-albumien vaikutus kuuluu Sidologielta vahvimmin. Erityisen upea on jo alun perinkin selvästi jarremaiselta kuulostanut Rob Hubbardin "Lightforce", joka Donnén käsittelyssä jalostuu yltäkylläisen nautittavaksi peliteemaksi. Huikean Zoolook-henkinen "Knucklebusters" järisyttää 18-minuuttisessa kokonaisvaltaisuudessaan.\nValitettavasti Jarrea matkitaan Sidologiella paikoitellen vähän liiankin tarkkaan, sillä levylle on eksynyt myös jarremaisia teennäisyyksiä. Rambon High Score -kappaleessa tunnelma on niin vetelän seestynyt, että biisi taantuu tunnistamattomaksi. Kaukaista hiekkarantaa pyyhkivien aaltojen kohina jättää lähinnä kiusaantuneen olon.\nRuben Monteiro - Immortal\nCommodore 64 ei ole suinkaan ainoa vanha kotimikro, jonka pelimusiikista on julkaistu nostalgisia retrolevyjä. Kuusnelosen seuraajakone Amiga on myös innoittanut vastaavia levytyksiä. Niistä varhaisimpia ja tunnetuimpia on italialaisen Ruben Monteiron Immortal.\nImmortalin pääteokseksi on valittu Amigan kuuluisa Shadow of the Beast -peli, jonka kaikki kappaleet ovat levyllä mukana. Ratkaisu ei ole lainkaan pöllömpi, sillä Beastin puupuhaltimin ja tribaalirummuin tunnelmoiva ajaton musiikki on kenties parasta, mitä säveltäjä David Whittaker sai urallaan aikaiseksi. Siksi on sääli, ettei Monteiron remiksauksia voi oikein kutsua nappisuorituksiksi.\nMonteiro syyllistyy oikeastaan kahteen helmasyntiin. Paitsi, että Monteiron sovitukset soivat ajoittain epävireisinä - kuin ratkaisevia nuotteja missaten - hänen syntetisaattorisaundinsa on pahimmillaan järkyttävän hentoinen. Itse kuuntelen Beastini mieluummin pelistä kuin tältä levyltä.\nLevyllä on paljon muutakin pelimusiikkia, joskin muut kappaleet ovat kuin arvalla valittuja. Kenties Italiassa yksinkertaisesti diggailtiin eri pelejä kuin täällä. Parasta ennen -päivänsä noin kymmenellä vuodella ohittanut Project-X:n tanssihömppä jaksaa sentään hymyilyttää.\nKoska oikea pelimusiikki ei ole kuulostanut enää vuosiin pelimusiikilta, Jukka Tarkiaisen ja Jari Mikkolan Desert Planet -yhtye on ryhtynyt täyttämään pelipoppityhjiötä itse luomalla kuusnepasaundillaan. Desert Planetin levyillä iloisesti pulputtava elektroninen minimalismi huvittaa ja hämmentää.\nHuhtikuun lopulla ilmestynyt Mario Built My Hot Rod on yhtyeen neljäs täyspitkä albumi. Vaikka Desert Planet kuulostaa edelleen erehdyttävästi pelimusiikilta (sitähän se ei oikeastaan ole), tyyliä on vaivihkaa korjattu salonkikelpoisempaan suuntaan.\nLevyltä nousee esiin yksi ylivoimainen hittibiisi, Eläkeläiset-yhtyeen huudoilla säestetty "Granny Hunt". Kappaleen verevä rillumarei-meininki todistaa oivallisesti, että Desert Planetilla on kykyä ja halua murtautua suppea-alaisen genre-musiikin kahleista. Tykästyin myös "Cherokeesiin", jossa on hauskoja viitteitä 1980-lukulaisen syntikkapopin mahtailevuudesta.\nMario Built My Hot Rod kärsii ikävästä epätasaisuudesta. Vaikka levy jää vain 40-minuuttiseksi, siihen on mahtunut koko joukko unohdettavia täytebiisejä. Pelkkä vanhojen pelikoneiden hassuilla äänillä musisointi ei riitä, jos heikompi materiaali sulautuu kuulijan korvissa särmättömäksi taustapulinaksi.


YK auttaa taifuunin uhreja kellon ympäri - YK:n alueellinen tiedotuskeskus - Finnish\nYK auttaa taifuunin uhreja kellon ympäri\n11.11.2013 – YK-järjestöt auttavat yhdessä Filippiinien hallituksen kanssa Haiyan-taifuunin uhreja. Uhriluvun pelätään yhä nousevan ja avun toimittaminen monille alueille on vaikeaa.\nHirmumyrsky iski Filippiineille perjantaina. Ainakin 10 000 ihmistä on kuollut ja jopa 650 000 on joutunut jättämään kotinsa. Yhteensä myrskyn vaikutusalueella asuu noin 9,5 miljoonaa ihmistä.\nYK:n pääsihteeri Ban Ki-moon sanoi, että YK ja sen yhteistyökumppanit aloittivat yhdessä paikallisten viranomaisten kanssa avustusoperaation auttaakseen 13 000 apua tarvitsevaa perhettä.\n”Monet alueet ovat yhä tavoittamattomissa, sillä teitä, lentokenttiä ja siltoja on tuhoutunut. Järjestöt ovat jo alkaneet toimittaa ruokaa, telttoja, lääkkeitä ja muita hätäaputarvikkeita alueille. Alueilla on myös järjestöjen työntekijöitä,” pääsihteeri sanoi lausunnossaan.\nYK:n hätäapuryhmät saapuivat taifuunin runtelemaan Taclobanin kaupunkiin 12 tunnin kuluessa katastrofista.\nAvustustyöntekijät pyrkivät luomaan yhteyden, jolla ruokaa ja muita tarvikkeita saadaan toimitetuksi taifuunin uhreille, sanoi YK:n humanitaarisen avun koordinaatioyksikön (OCHA) edustaja.\nAvustustoimista huolimatta osa uhreista on edelleen vailla ruokaa, vettä ja lääkkeitä. Nämä ihmiset ovat alueilla, joille apua ei ole vielä saatu toimitettua. ”On elintärkeää, että saavutamme myös eristyksissä olevien alueiden ihmiset. Aliravitsemus, heikot sääolosuhteet ja puhtaan juomaveden puute uhkaavat näitä ihmisiä,” sanoi YK:n humanitaarisen avun Filippiinien koordinaattori Luiza Carvalho.\nMaailman ruokaohjelman (WFP) edustaja Praveen Agrawalin sanoi, että järjestö ryhtyi toimiin välittömästi ja se pyrkii yhdessä hallituksen kanssa perustamaan toimintakeskuksia ja toimittamaan apua ilmateitse.\nUNICEF:in mukaan taifuunin jäljiltä apua tarvitsee jopa 4 miljoonaa lasta.\n”Pyrimme viemään apua mahdollisimman nopeasti lapsille, jotka kärsivät eniten taifuunin aiheuttamista tuhoista,” sanoi UNICEF:in Filippiinien edustaja Tomoo Hozumi. ”Avun toimittaminen pahimmin kärsineille alueilla on vaikeaa, sillä taifuuni on tuhonnut infrastruktuuria ja tietoliikenneyhteyksiä. Työskentelemme kellon ympäri keksiäksemme keinoja auttaa apua tarvitsevia lapsia niin nopeasti kuin olosuhteet sallivat.”\nKööpenhaminassa sijaitsevasta UNICEF:in varastosta toimitetaan 1,3 miljoonan dollarin arvosta tarvikkeita 10 000 apua tarvitsevalle perheelle. Osa perheistä asuu Boholin alueella, joka kärsi maanjäristyksestä lokakuussa. Perheille toimitetaan esimerkiksi vedenpuhdistustabletteja, saippuaa, ensiaputarvikkeita ja lisäravinteita.


Ihmiset Lähi-idässä etsivät kirkoista lohtua - Suomen Pipliaseura\nEtusivu / Ajankohtaista / Ihmiset Lähi-idässä etsivät kirkoista lohtua\nPipliaseurat auttavat vaikeissa olosuhteissa eläviä ihmisiä Egyptissä ja Syyriassa.\nSyyrian konfliktissa on kuollut 100 000 ihmistä ja noin miljoona syyrialaista on paennut Jordaniaan. Monet heistä ovat menettäneet kaiken. Jordanian Pipliaseura tukee Syyrian pakolaisia.\n– Tarvitaan niin ruokaa, lääkkeitä, patjoja ja peitteitä kuin Raamattujakin, kertoo Jordanian Pipliaseuran pääsihteeri Munther Namat.\nPipliaseuralla on suuri vapaaehtoisten verkosto ja hyvät yhteydet paikallisiin kirkkoihin. Kirkot antavat ruoka-apua ja järjestävät kursseja, joilla autetaan traumatisoituneita perheitä.\nKriittisessä tilanteessa Raamattujen kysyntä kasvaa. Ihmiset etsivät kirkoista lohtua ja vastauksia epätoivon keskellä.\nFundamentalistiset ääriryhmät tuhosivat elokuussa kaksi Egyptin Pipliaseuran kirjakauppaa Etelä-Egyptissä. – Egyptin Pipliaseura on toiminut 129 vuotta. Tämä on ensimmäinen kerta, kun Pipliaseura toimipiste on joutunut tällaisen hyökkäyksen kohteeksi. Emme vielä tiedä, mihin tämä johtaa. Joka tapauksessa Pipliaseuran työ jatkuu , kertoo Egyptin Pipliaseuran pääsihteeri Ramez Atallah heti hyökkäyksen jälkeen.\nLähi-idän suurin kristittyjen yhteisö\nEgyptin yli 80 miljoonasta asukkaasta noin 10 miljoonaa on kristittyjä, mikä on suurin kristittyjen yhteisö koko Lähi-idässä. Valtaosa heistä kuuluu kopti-ortodoksiseen kirkkoon. Kristittyjen vähemmistöaseman vuoksi raamattutyöllä samoin kuin kaikella kristillisellä toiminnalla on omat rajoituksensa. Egyptin Pipliaseura on kuitenkin löytänyt rajoitusten puitteissa varsin monipuoliset mahdollisuudet palvella kaikkia paikallisia kirkkoja.\nVoita väkivalta hyvällä\nEgyptin Pipliaseura julkaisee seurakuntia varten aineistoja, jotka rohkaisevat kristittyjä elämään rauhassa naapuriensa kanssa, vaikka olisivatkin jyrkästi eri mieltä politiikassa. Rukoile Egyptin Pipliaseuran ja sen henkilökunnan puolesta. He haluavat levittää raamatullista viestiä pahan voittamisesta hyvällä.


Oulujärvi – Reijo Heikkinen\nOulujärvi – melkein sisämeri\nrexa_admin 4.9.2015 Oulujärvi\nNimensä Oulujärvi on saanut ilmeisesti liminkalaisilta kalastajilta, jotka jo 1300-lu-vulla harrastivat hauen- ja muikunpyyntiä sen selillä. Kalastajat nimesivät järven joen mukaan, joka taas oli saanut nimensä joen suussa olevan kauppapaikan mukaan. Oulu-sana tulee Uhlea tai Oulo-sanasta, jotka tarkoittava alavaa maata. Siitä lähtien järvi on saanut kantaa vesijättömaasta juontuvaa nimeään, joka joidenkin kainuulaisten mielestä on täysin harhaanjohtava. He käyttäisivät mieluimmin Kainuun meri -nimeä.\nHövelö – kulttuurin mahtitalo Hövelölahden rannalla\nrexa_admin 1.8.2015 Paltaniemi\nKajaanin Paltaniemellä sijaitseva Hövelö on ollut epäilemättä kulttuurihistoriallisesti merkittävimpiä rakennuksia koko Pohjois-Suomessa. Sen kurkihirren alla Elias Lönnrot viimeisteli Vanhaa Kalevalaansa loppuvuodesta 1834. Samaisen kurkihirren alla myös runoruhtinas Eino Leino päästi ensimmäisen parkaisunsa syntyessään 6. heinäkuuta 1878.\nManamansalon näyttäviä maisemia ja arvokkaita luontokohteita\nrexa_admin 12.7.2015 Manamansalo\nHankkeen kokonaistavoitteena oli valtakunnallisestikin arvokkaan Manamansalon saaristomaiseman suojelu. Perinteisten ihmisen muovaamien kylä- ja kulttuurimaisemien ohella Manamansalossa on runsaasti myös upeita luonnonmaisemia, kuten aavaa ja saarten pilkkomaa järvimaisemaa, koskematonta aarnimaisemaa ja idyllisiä lampinäkymiä.\nrexa_admin 9.7.2015 Oulujärvi\nJäällä maisema on pelkistetty: valkoinen jääaava ja sen yllä kaartuva sininen taivaankansi synnyttävät voimakkaan kolmiulotteisuuden tunnun. Keskellä hyistä jäälakeutta ihminen kokee vähäpätöisyytensä.


Kuinka kasvattaa pahvipalmua (Zamia furfuracea) | Great Journey\nKuinka kasvattaa pahvipalmua (Zamia furfuracea)\nPahvipalmu (Zamia furfuracea). Kuva: Flickr.\nKartonkipalmu, tieteellinen nimi Zamia furfuracea, on pensasmaisen näköinen kasvi, jota käytetään yleensä sisätiloissa huonekasvina tai ulkona suurten palmujen alla. Zamia furfuracea ei ole varsinainen palmu vaan pikemminkin sykadi, kuten Sago-palmu.\nOsta tämä palmu”\nKorttipalmun kukat ja hedelmät\nTieteellinen nimi: Zamia furfuracea\nYleisnimet: Kartonkipalmu, kartonkikasvi, kartonkisago, kartonkisykaadi, jamaikalainen sago ja meksikolainen sykaadi.\nAlkuperä: Kotoisin Meksikosta.\nKasvuvauhti: Hidas. Jopa 5-10 jalkaa korkea ja 1-5 jalkaa leveä.\nKylmänsietokyky: USDA-vyöhykkeet 9a (20-25 F) – 11 (yli 40 F)\nWater Req: Kuivuutta sietävä.\nSoil Req: Hyvin ojitettu hiekkamaa.\nHedelmät: Kyllä. Ei syötävä. Myrkyllistä lemmikkieläimille.\nTaimettuminen: Tuotetaan siemenillä.\nZamia furfuracea:lla on lyhyt ajatteleva lihaisa runko, jota peittävät vanhat lehtien tyvet. Runko kerää vettä, jota käytetään kuivuuden aikana. Pahvipalmulla on sulkamaiset lehdet, jotka kasvavat rungon keskeltä ja ovat 3-4 jalan pituisia.\nLehdet ovat oliivinvihreitä, päällekkäisiä, ja niiden pinta on sumea ja näyttää siltä kuin ne olisi tehty muovista. Ne tuntuvat kosketettaessa pahvilta, mistä nimi pahvipalmu.\nYmpyränmuotoiset lehtikruunut näyttävät saniaisen ja palmun risteytykseltä. Ne muodostavat symmetrisen ruusukkeen, joka kasvaa pystyssä täydessä auringossa ja vaakatasossa varjossa. Paksuja lehtiä peittävät paksut soikeat lehtilaput, jotka ovat noin 5 tuuman pituisia ja 1 tuuman levyisiä.\nKorttipalmu (Zamia furfuracea). Kuva: Flickr.\nKorttipalmulla on uros- ja naaraspuolinen lisääntymisjärjestelmä erillisissä kasveissa. Se tuottaa mielenkiintoisen muotoisia käpyjä, naaraskasvilla munanmuotoisia ja uroskasvilla pitkän soikean muotoisia.\nKypsyessään naaraspuolinen käpy murtuu paljastaen kirkkaanpunaiset, noin 1 tuuman pituiset siemenet. Tämä hedelmä ei ole syötäväksi kelpaava, ja sen tiedetään olevan myrkyllinen koirille ja kissoille.\nNuorempi palmu kasvaa hitaammin, mutta kiihtyy rungon muodostuttua. Pahvipalmu kasvaa rykelminä ja voi kasvaa jopa 5-10 jalkaa korkeaksi ja 1-5 jalkaa leveäksi.\nPahvipalmu on erittäin suosittu huonekasvi, koska se on erittäin helppo kasvattaa ja ylläpitää. Jos haluat kasvattaa sitä sisätiloissa, varmista, että se saa mahdollisimman paljon valoa kasvukautensa aikana, joka tapahtui kerran tai kaksi kertaa vuodessa, yleensä maaliskuusta kesäkuuhun.\nSitä voidaan pitää kylmänkestävänä, koska sen tiedetään kestävän jopa 20 F:n lämpötiloja, mutta se saa lehtivaurioita noin 28 F:ssa. Se sopii hyvin USDA-vyöhykkeille 9a (20-25 F) – 11 (yli 40 F).\nSe sietää myös kuivuutta eikä tarvitse paljon vettä. Pahvipalmu pitää kosteasta, hyvin valutetusta maaperästä. Kun kastelet, vesi varastoituu pahvipalmun runkoon ja käytetään kuivuuden aikana. Juurten mädäntymisen välttämiseksi älä anna sen istua vedessä.\nRavinnepuutosten välttämiseksi levitä hyvälaatuista palmulannoitetta, jossa on jatkuvan vapautumisen kaava, kaksi kertaa vuodessa kasvukauden aikana.\nKartonkipalmu (Zamia furfuracea). Kuva: Flickr.\nKartonkipalmu (Zamia furfuracea). Photo by Flickr.\nLisätietoa löytyy Floridata-sivustolta.\nKuinka vanha Cate Blanchett on ja mikä on hänen nettovarallisuutensa?\nPystyvätkö Trump ja McConnell läpäisemään 4 vaihetta korkeimman oikeuden tuomarin istuttamiseksi vain 6 viikossa?


Toyota Prius Archives - Automafia\nUudistunut Toyota Prius sisältää AWD-i -nelivedon\nJanne 17.12.2018 Uutiset\nUudistunut Toyota Prius tuo koko mallistoon AWD-i -nelivedon. Auton ulkonäkö muuttuu hieman keulan ja perän osalta. Sisätiloissa uutuutena on mm. uusi multimediajärjestelmä ja uusi HUD-tuulilasinäyttö kehittyneine ominaisuuksineen. Prius on jatkossa […]\nToyota, Toyota Prius, hybridi\nToyota Priuksen uusi pistokeversio\nJanne 24.2.2017 Uutiset\nToyota Priuksen uusi ladattava pistokeversio vie sähköllä ajamisen entistä pidemmälle. Uudessa tekniikkatoteutuksessa hybridiyksikön molemmat sähkömoottorit voivat osallistua auton liikuttamiseen, jolloin suurin sähköajoon saatavilla oleva teho on kasvanut 83 % ollen […]\nToyota, Toyota Prius, hybridi, pistokehybridi\nKoeajo: Toyota Prius Premium\nJanne 11.11.2016 Koeajot\nNykyaikaisten hybridimallien esikuvana voidaan pitää vuonna 1997 esiteltyä Toyota Priusta. Sähköä on hyödynnetty käyttövoimana jo autoilun alkuajoista lähtien, mutta Prius oli ensimmäinen nykyaikainen, sarjatuotantoon päässyt hybridimalli.\nToyota, Toyota Prius, hybridi, koeajo\nUusi Toyota Prius tarjoaa entistä pienemmät päästöt\nJanne 19.11.2015 Uutiset\nNeljännen sukupolven Toyota Prius saavuttaa energiatehokkuudellaan uuden ennätystason. Uutuusmallin EU-testisyklin mukainen yhdistetyn ajon polttoaineen kulutus on 3,0 l/100 km. Vastaava hiilidioksidipäästö on 70 g/km.\nNeljännen sukupolven Toyota Prius\nJanne 1.10.2015 Uutiset\nNeljännen sukupolven Prius jatkaa Toyotan menestyksestä hybriditarinaa ja on valmiina asettamaan uusia virstanpylväitä taloudellisuuden, päästöjen ja tehokkuuden saralla. Jokainen aiempi Prius-sukupolvi on tarjonnut edistysaskelia mainituilla osa-alueilla, mutta uusi Prius ottaa […]\nToyota, Toyota Prius\nToyotalta 7-paikkainen täyshybridi Prius+\nJuha 21.6.2012 Uutiset\nToyota laajentaa täyshybridimallistoaan tänä kesänä sekä aiempaa kompaktimpaan että tilavampaan suuntaan. Prius+ on Euroopan ensimmäinen seitsemänpaikkainen täyshybridiauto. Tavallisesta Priuksesta tutun polttoainetaloudellisuuden, ympäristöystävällisyyden, innovatiivisen teknologian ja edistyksellisten varusteidensa lisäksi uutuudessa on […]\nJanne 23.8.2011 Uutiset\nSyyskuussa Frankfurtin autonäyttelyssä esiteltävä, täysin uusi seitsemänpaikkainen Prius+ tuo eurooppalaisasiakkaille Toyotan täyshybriditekniikkaa tarjolle uudenlaisessa muodossa. Kuten Toyota Prius+:n nimi kertoo, uutuusmallissa on normaaliin Priukseen verrattuna huomattavasti väljemmät sisätilat ja parantunut […]\nPrius, Toyota, Toyota Prius\nToyota Prius Plug-in tuotantoversio esitellään Frankfurtissa\nJanne 18.8.2011 Uutiset\nToyotan sähköverkosta ladattavan pistokehybridi Prius PHEV:n (Plug-in hybrid electric vehicle) lopullinen tuotantoversio esitellään syyskuussa Frankfurtin autonäyttelyssä. Se on maailman sarjatuotantoon pääsevistä täyshybrideistä ensimmäinen, jonka sähköistä toimintasädettä voidaan kasvattaa tavallisesta sähköpistokkeesta […]\nPlug-in, Prius, Toyota, Toyota Prius\nToyota Priuksen myynti ylitti 2 miljoonan rajan\nJuha 8.10.2010 Uutiset\nToyotan hybridiauto-Priusta on toimitettu asiakkaille yhteensä 2 012 000 kappaletta. Mallia myydään yli 70 maassa ympäri maailmaa. Suurimmat markkinat ovat Japanissa ja Pohjois-Amerikassa. Suomessa Toyota Priusta on rekisteröity lähes 2 […]\nToyota Priuksia on myyty Euroopassa yli 200 000 kappaletta\nJuha 18.7.2010 Uutiset\nToyotan täyshybridimalli Prius on saavuttanut suurta suosiota myös Euroopassa. Kymmenen vuoden markkinoillaoloaikanaan mallia on myyty maanosassamme jo yli 200 000 kappaletta. Tuotekehityksen myötä hiilidioksidipäästöt ovat nyt 26 % ensimmäistä sukupolvea […]\nToyota ja Deutsche Bahn yhteistyöhön\nJanne 6.7.2010 Uutiset\nSaksan kansallinen rautatieyhtiö Deutsche Bahn (DB) ja Toyota ovat aloittaneet kokeiluhankkeen, jossa rautatiematkustajat voivat jatkaa matkaansa sähköenergialla myös maantiellä. Autoina toimivat Toyotan toimittamat 18 Prius Plug-in pistokehybridiä (PHV). Deutsche Bahn […]\nUusi Prius PHV esiteltiin lehdistölle\nJuha 10.5.2010 Uutiset\nTavallisella verkkovirralla ladattava Toyota Prius esiteltiin lehdistölle Helsingin kaupunginteatterin komeissa puitteissa. Toyota Prius PHV-pistokehybridi on vielä kahden vuoden päässä tuotannon aloittamisesta, mutta testikäytössä niitä liikkuu maailmanlaajuisesti 600 kappaletta. Euroopan osuus […]\nToyota Prius, hybridi


Organisaatiosi uusille poluille – Uudetpolut\nUudetpolut parantaa firmojen sekä muiden organisaatioiden kykyä johtaa muutosprosesseja, joiden kautta nämä organisaatiot voivat aloittaa, tukea ja vahvistaa uudistumista luovia innovaatiopolkuja.\nOlemme erikoistuneet professionaalisten organisaatioiden, kuten sosiaali- ja terveydenhuollon organisaatioiden, uudistumista luovien muutosprosessien johtamiseen. Uudetpolut aloitti toimintansa helmikuussa 2019.\nUusienpolkujen toimitusjohtaja Riku Ruotsalaiselle uudistumisen johtaminen on keskeinen avain monien kompleksien organisatoristen sekä yhteiskunnallisten ongelmien avaamiseen:\nTiedämme paljon siitä kuinka vanhat rakenteet professionaalisten organisaatioiden toiminnan hallintaan ja johtamiseen, joiden pohjat erityisesti julkisen sektorin osalta valettiin hyvinvointiyhteiskuntia rakentaessa, luovat esteitä näiden organisaatioiden toiminnan sekä palvelutarjoaman uudistumiselle. Tähän asti olemme kuitenkin tienneet vähemmän siitä miten muutosta ajavat toimijat voivat ylittää vanhojen rakenteiden aiheuttamat haasteet ja kykenevät päämäärätietoisesti johtamaan professionaalisten organisaatioiden uudistumista. Uudetpolut Oy perustettiin näiden haasteiden kanssa painivien organisaatioiden auttamiseksi.\nUudetpolut Oy:n missiona laajemmin on parantaa ihmisten, organisaatioiden sekä, ideaalisti, kokonaisten yhteiskuntien kyvykkyyksiä uudistua. Tässä on tärkeää muistaa, että vaikka me kaikki pyrimme uudistamaan toimintaamme usein siitä lähtökohdasta, että sen tulisi auttaa meitä paremmin saavuttamaan omia tavoitteitamme, meidän mielestä on myös erittäin tärkeää, että uudistumisella luomme jaettua arvoa ja yhteistä tulevaisuutta; yhteistyössä, toisiamme kunnioittaen ja auttaen, mutta myös toisiamme kevyesti tönäisemällä, jotta me kaikki kasvamme yhä paremmiksi ihmisiksi. Meille uudistumisen johtaminen on keskeinen voima, joka fasilitoi paremman tulevaisuuden syntymistä.\nToimintamme on tällä hetkellä vielä pientä, mutta meillä on hyviä ideoita siitä miten voimme tarjota entistä fokusoituneempia, skaalautuvia sekä uusimpaan tieteelliseen tietoon pohjautuvia asiantuntijapalveluita organisaatioiden uudistumisen johtamisen parantamiseksi. Tiedämme kuitenkin hyvin myös sen, että hyvät ideat ovat vain lähtökohta todellisen muutoksen aikaansaamiselle. Mutta tässä ollaan kuitenkin nyt uusien polkujen lähtöpisteessä ja se on hyvä asia jo sinällään!\nRiku Ruotsalainen, toimitusjohtaja, Uudetpolut\nHaluaisitko puheenvuoron siitä miten johtaa organisaation uudistumista? Tai painitko isomman uudistumishaasteen kanssa, johon tarvitset konsultointiapua? Tai tarvitseeko organisaatiosi johtajat ja muutosta ajavat toimijat muutosjohtamisen koulutusta? Ota yhteyttä. Keskustellaan voisimmeko tehdä yhteistyötä visioitesi toteutumisen eteen.\n10 huhti 24 elo


HiQ Samlinkin mobiilikumppaniksi - Samlink\n9.6.2016 / Kategoria: Uutiset / Julkaisija Rita Mallius\nHiQ ja finanssialan IT-ratkaisuihin ja -palveluihin erikoistunut Samlink Oy ovat solmineet puitesopimuksen, jonka avulla Samlink vahvistaa kehitystyötä erityisesti mobiilisovellusten alueella. Yhteistyön myötä Samlink pystyy tarjoamaan entistä parempaa palvelua asiakkailleen.\nHiQ tuo yhteistyöhön vahvaa natiivimobiilisovelluksien kehityskokemusta ja -osaamista. Kumppanoitumisen myötä Samlinkin asiakkaat saavat nopeammin tarvitsemansa mobiilisovellukset loppuasiakkaita palvelemaan.\n”Toimimme ekosysteemissä ja palvelukokonaisuutemme asiakkaillemme rakentuu yhteistyössä kasvavan kumppaniverkostomme kanssa. Valitsimme HiQ:n monestakin syystä. HiQ:n osaaminen ja toimintatapa sopivat tarpeisiimme. HiQ on luotettava ja vakuuttava yritys, jolla on hyvät referenssit natiivimobiilisovelluksista sekä pankkitoimialan kokemus, joten he ymmärtävät alan vaatimukset”, kertoo toimitusjohtaja Pentti Unkuri Samlinkilta.\nHiQ:lla on vahva asema finanssialan digikumppanina sekä Suomessa että Pohjoismaiden tasolla. Esimerkkejä HiQ:n toteuttamista uuden sukupolven mobiilipalveluista ovat mm. S-mobiili ja Swish-mobiilimaksupalvelu.\n”Työskentelemme tänä päivänä useimpien pohjoismaisten pankkien kanssa ja mobiilin kasvava merkitys alan palvelukanavana on selvästi nähtävillä. Finanssialan mobiilipalveluiden on täytettävä tiukat tekniset- ja turvallisuusvaatimukset ja tarjottava samalla huippuluokan käyttökokemus loppuasiakkaalle. Juuri näiden alueiden yhdistämisessä on vahvuutemme. Olemme ylpeitä Samlinkin luottamuksesta ja odotamme innolla pääsevämme auttamaan yritystä heidän asiakkaidensa arjen helpottamisessa”, sanoo HiQ Finlandin toimitusjohtaja Jukka Rautio.\nPentti Unkuri, Toimitusjohtaja, Oy Samlink Ab, Puh. 040 557 7050


Muusikoiden.net - Keskustelu - Pianokoulu ilman sorminumerointeja?\nAihe: Pianokoulu ilman sorminumerointeja?\nMikä olisi hyvä pianokoulu pienelle lapselle, joka jo osaa lukea nuotteja (pieni viulistin alku) ? Vaatimukset olisi, että nuoteissa ei olisi sorminumeroita, koska ne sekottavat ja haluaisin vahvistaa lapsen nuotinlukutaitoja enkä heikentää niitä.\nKäsi on vielä viisivuotiaalla pieni ja nuottien täytyisi olla selkeälukuisia. Suzukin pianokoulun ostin, mikä hukkaostos olikaan tässä tapauksessa, koska sehän on täynnä sorminumeroita, jotka vaan sotkevat. Ja kun tarkoituksena olisi pianoa ottaa mukaan vähän niin kuin sivujuttuna. Tähän mennessä ollaan käden ja sormien asentoa katseltu soittokuntoon ja nyt alkaisi käsi jo riittää leveydessä johdonmukaisempaan harjoitteluun. Itselläni ei ollut lapsena pianokoulua ollenkaan, mutta nyt kun itse pianon opettaisin niin hyvin rakennettu pianokoulu olisi oikeastaan pakollinen, kun ei ole kasaa alkeispianonuotteja, mistä valikoida kappaleita.\nkris74: Mikä olisi hyvä pianokoulu pienelle lapselle, joka jo osaa lukea nuotteja (pieni viulistin alku) ? Vaatimukset olisi, että nuoteissa ei olisi sorminumeroita, koska ne sekottavat ja haluaisin vahvistaa lapsen nuotinlukutaitoja enkä heikentää niitä.\nKäsi on vielä viisivuotiaalla pieni ja nuottien täytyisi olla selkeälukuisia. Suzukin pianokoulun ostin, mikä hukkaostos olikaan tässä tapauksessa, koska sehän on täynnä sorminumeroita, jotka vaan sotkevat.\nÄlä nyt ota tätä vittuiluna, mutta jos se Suzukin pianokoulu sisällön puolesta on muuten OK, eikö lapuista voisi ottaa vaikka valokopiot ja peittää korjauslakalla ne sorminumeroinnit pois sotkemasta?\n06.12.2017 09:13:26 (muokattu 06.12.2017 09:15:09)\nAntti K: Älä nyt ota tätä vittuiluna, mutta jos se Suzukin pianokoulu sisällön puolesta on muuten OK, eikö lapuista voisi ottaa vaikka valokopiot ja peittää korjauslakalla ne sorminumeroinnit pois sotkemasta?\nSama toimenpide Aaronille, Hanonille, Thompsonille ja Czernylle.\nAina voit hankkia Bartokin Mikrokosmokset. Ne kun kahlaa läpi niin kyllä soitto ja nuotinluku pitäisi sujua, eikä niissä ole turhia sormituksia.


Lukijalta: | Pilaantuneet ruoat ja rikkinäiset lelut eivät ilahduta | Pääkirjoitus & mielipide | Länsiväylä\nOlen takuueläkeläinen. Vuokran jälkeen jää käyttöön reilu 270 euroa, ja saan toimeentulotukea 60 euroa. Niistä maksan sitten ruoat ja kaikki muut kulut. Jotta kaikki laskut voi maksaa, pitää odottaa 22. päivään saadakseen loput maksettua.\nHaluan korostaa erästä seikkaa, joka on tullut vastaan apua eri tahoilta pyydettäessä.\nYmmärrän toki, kuinka etenkin jouluna halutaan osoittaa sitä hyvää tahtoa jopa sellaistenkin ihmisten taholta, jotka muina vuodenaikoina ovat ensimmäisenä nyrpistelemässä nenäänsä lähinnä vaatetuksen vuoksi.\nYmmärtäkää, etteivät selkeästi pilaantuneet, haisevat maksa- tai lanttulaatikot ilahduta ketään sen enempää kuin liki soikionmuotoisiksi turvonneet maitopurkitkaan. Tai sukat, joiden kantapäissä on reikiä.\nÄlkää hyvät ihmiset menkö siinä auttamishalussanne niin pitkälle, että olette valmiita kuskaamaan pitkiäkin matkoja köyhille sellaisia ruokatuotteita, joiden parasta ennen -päivä tai viimeinen käyttöpäivä on umpeutunut jo muutamia viikkoja aiemmin! Ne kuuluvat lähellänne oleviin roskakatoksiin, joissa taatusti on myös biojäteastioita.\nÄlkää viekö köyhiin lapsiperheisiin sellaisia leluja, jotka ovat rikkinäisiä ja ties missä moskassa. Nekin voi laittaa roskakoriin.\nEhkäpä mielipahan aiheuttaminen onkin se perimmäinen syy joidenkin lahjoittajien kohdalla. Että koette mielihyvää lahjojen saajien tulevasta pettymyksestä, jolloin se oma joulu tuntuu vieläkin paremmalta.\nJonkun tämäkin pitää sanoa, joten miettikää hieman.


X-Men: Next Dimension | KonsoliFIN - Pelaamisen keskipiste\nLähettänyt To 20.03.2003 - 00:00 käyttäjä feldon\nElokuvista tehdyt lisenssipelit ovat paha tahra supersankareiden nuhteettomassa ansioluetteloissa. Siksi Supersankareiden keskusliitto Ryhmä-X on päättänyt viimeinkin tehdä lopun lisenssien väärikäytöstä julkaisemalla ensimmäistä kertaa hyvän X-MEN -pelin. X-Men: Next Dimension yhdistää nerokkaalla tavalla seikkailupeliä sekä mätkintää ja vetoaa takuuvarmasti jokaiseen Marvel-sankareista kiinnostuneeseen.\nX-Men: Next Dimension on ammentanut kovasti vaikutteita Tekken-pelisarjasta. Pelin pääpaino on supersankareiden välisissä kaksintaisteluissa, jotka käydään viimeiseen hengenvetoon asti - vain mutantti mutanttia vastaan. Kaikki Tekkeneiden tärkeimmät ominaisuudet on yritetty mahduttaa sisään peliiin, sillä niin sivuaskeleet, vastahyökkäykset kuin myös ns. jugglet, joiden avulla tilapäisesti puolustuskyvytöntä vihollista voi pallotella ilmassa kuin jonglöörin palloa, on tunnollisesti ympätty mukaan.\nHahmoja on valittavana todella paljon, mutta valitettavasti tämän hetken kuumimmat nimet - Hulk ja Hämähäkkimies - loistavat poissaolollaan. Tilalla on harvemmin nähtyjä suuruuksia, kuten Juggernaut ja Nightcrawler, sekä muutamia X-Men -elokuvan päätähtiä, tyyliin Wolverine ja Cyclops. Marvel-sarjakuvia tuntemattomille pelin hahmot saattavat vaikuttaa vain trikoisiin pukeutuneilta kummajaisilta, mutta tosi-fanit ovat varmasti tyytyväisiä. Jokainen sankari on mallinnettu peliin liki viimeistä piirtoa myöten ja ne liikehtivät, puhuvat ja taistelevat tarkasti sarjakuvaesikuviensa tavoin. Taistelupeleille ominaiseen tyyliin kärsivällisellä pelaamisella voi saada käyttöönsä vielä ylimääräisiä hahmoja sekä lisävarusteita.\nKentät ovat hulppean kokoisia ja erittäin näyttäviä. Monesti huomio saattaa kesken pelin kiinnittyä taustalla vilahteleviin eläimiin, kallion halkeamasta pulppuavaan vuoripuroon tai johonkin muuhun lukuisista yksityiskohdista. Taistelukentät tuovat mieleen Dead Or Alive -pelisarjan: tutkittavaa riittää yllin kyllin, ja napakalla iskulla vastustajan voi lennättää vaikka oven läpi naapurihuoneeseen ja jatkaa taistelua kuin mitään ei olisi tapahtunut. Hienoimmat liikkeet näytetään vielä upeina Matrix-tyylisinä hidastuksina eri kuvakulmista. Valitettavasti hahmoilla on tapana ajoittain hukkua etualan maisemiin, ja hyvin alkanut taistelu saattaakin päättyä turhauttavaan tappioon, kun kentän edestä köröttelee koko näkökentän peittävä metro.\nPelin musiikit ovat hyvin tunnelmaan sopivia ja äänimaailma tuntuu luontevalta. Ainoastaan hahmojen äänet ovat melko tympeitä ja samoja hokemia joutuu pahimmillaan kuuntelemaan kymmeniä kertoja pelin aikana. Tilannetta kompensoi ääninäyttelijäksi palkattu Patrick Stewart (mm. Star Trek), jonka roolisuoritusta on ilo seurata.\nX-Men: Next Dimensionin hahmoanimaatiossa on tehty pahoja kompromisseja. Osa hahmoista lentää tai pikemminkin leijuu maan pinnan yläpuolella, jolloin kokonaistilannetta on hirvittävän vaikeaa hahmottaa. Siksi myös iskujen tähtääminen ja ajoittaminen on vaivalloista. Taistelua ei lainkaan helpota pelimoottori, joka ei välttämättä huomaa kaikkia osumia. Toisin sanoen monesti on sellainen tunne, että iskut menevät vastustajan läpi, vaikka vastapuoli ei tekisi elettäkään torjuakseen tai väistelläkseen.\nMyös kontrolleissa on hiukan toivomisen varaa: hahmot eivät aina tottele kaikkia käskyjä ja toisinaan pyörivät kentällä kuin pieru kokovartalotrikoon sisällä. Peliohjeissakin esitellään ainoastaan muutama isku, vaikka todellisuudessa comboja ja erikoisliikkeitä voisi tehdä enemmänkin. Helpoiten X-Menin temput ja liikkeet oppii ohjainta rämpyttämällä, josta syystä aloittelijoillakin on melko hyvät mahdollisuudet kellistää kokeneempiakin pelaajia pelkällä tuurilla. Myös Tekkeneistä tuttu liikkeiden iskostuminen selkäytimeen on poissa ja tilalla on päätöntä sähläämistä. Ainakin tarkkuutta vaativiin taistelupeleihin tottuneita moinen ohjaimen kurittaminen saattaa ärsyttää. Suurin osa liikkeistä on torjuntaa lukuunottamatta helppoa tehdä, mikä onkin melkoinen helpotus, sillä ohjainpainikkeita ei voi ohjelmoida uudelleen.\nX-Menin varsinaisena innovatiivisena voimana on käytetty hahmojen persoonallisia supervoimia. Hurjat taistelut vahvistavat yliluonnollisia kykyjä ja kerryttävät ruudun ylälaidassa olevaa super-mittaria. Mittarin täyttyessä on mahdollista tehdä toinen toistaan älyttömämpiä hyökkäyksiä ja mittarin ollessa aivan täynnä eivät edes 75 iskun combot ole mahdottomia. Super-mittari tuo peliin lisää mielenkiintoista taktikointia, mikä näkyy etenkin kaksinpeleissä.\nX-Men: Next Dimension tarjoaa neljä eri pelimuotoa: story-, survival-, arcade- ja versus -moodit. Pelimuodoista kiinnostavin on eittämättä tarinamuoto (story mode), jossa taisteluita käydään eräänlaisen seikkailukertomuksen puitteissa. Kaksintaisteluiden välissä nähdään hyvin tehtyjä leffapätkiä, jotka kuljettavat sarjakuvamaista juonta eteenpäin. Arcade- ja versus –moodit ovat perinteistä tappelua ilman sen kummempaa juonta ja survivalissa katsotaan miten monta vastustajaa on mahdollista päihittää peräkkäin ilman hengähdystaukoja. Vaikeustasoja on valittavana kolme, mutta valitettavasti tekoäly taistelee helpoimmallakin asetuksella raivostuttavan täydellisesti. Varsinkin story modea pelatessa turhautuminen iskee nopeasti, kun yhtäkkiä pitäisi tiukan aikarajan puitteissa löylyttää vähintään kaksi kertaa omaa hahmoa isompi korsto. Pelaajan on oltava melkoinen supersankari, mikäli aikoo läpäistä story moden normaalilla - saati sitten vaikealla - vaikeustasolla. Mielenkiinto pysyy kuitenkin yllä kunnes seikkailun loppuratkaisu on selvillä ja kaikki leffapätkät nähty.\nPelin kehittäjä Paradox Development näyttää muille mallia miten hyvä lisenssipeli pitäisi tehdä. X-Men: Next Dimension ei häpeä lainkaan kilpailijoidensa rinnalla, vaan tarjoaa jopa tavallista vauhdikkaamman taisteluelämyksen. Pelattavuuden riesana on valitettavasti sen verran virheitä, ettei X-Menistä ole varteenotettavaksi haastajaksi Tekkeneille tai Virtua Fighterille. Satunnaisina annoksina tai ei-niin-vakavissa illanistujaisissa pelattuna Next Dimension on kuitenkin hurjan viihdyttävä ja juuri sopivan rento. Marvel-fanille peli on ehdottomasti kokemisen arvoinen elämys - vakavamman taistelun ystäviä kehotan kääntymään Virtua Fighterin tai Tekkeneiden puoleen.


FMHT0-62623 STANLEY Ruuvitaltta kuusikulmainen kaula, PH PH3 x 150 mm | Staypro\nFMHT0-62623 STANLEY Ruuvitaltta kuusikulmainen kaula, PH PH3 x 150 mm\nSTANLEY FMHT0-62623Tuotenumero: 2900566\nKarkaistulla kärjellä varustettu ruuvitaltta, kuusikulmainen kaula mahdollistaa vääntömomentin lisäämisen jakoavaimella. Värikoodauksen ja kuvakkeen ansiosta tunnistat nopeasti kärkityypin ja koon. Terä on valmistettu murtolujasta kromivanadiiniteräksestä, joka kestää taipumista. Kahvan suuri halkaisija takaa erinomaisen vääntömomentin ja pidon. Kolmiosaisen komposiittikahvan ydin on valettu suoraan karaan, ja ulkopuolella on TPR-pinnoitettu polypropeeni. Kapea kahvan keskiosa takaa nopean kiristyksen pienellä vääntömomentilla, ja tarkkuustyöstetty kärki sopii täydellisesti ruuvin kantaan.\nKapenevan muodon ansiosta nopea kiristys pienellä vääntömomentilla\nKahva valettu suoraan varteen, minkä ansiosta se on uskomattoman kestävä


Joululahjat 18-vuotiaalle pojalle ja tytölle - Upeat joululahjaideat\nTiedämme toki, miten vaikeaa on ostaa lahja 18-vuotiaalle! Ei liian aikuismaista, muttei liian lapsellista. Ei siis astiastoa eikä leluja, vaan jotain siltä väliltä melkein aikuiselle. Onneksi meillä on varastot täynnä hauskoja vempaimia ja mahtavia vekottimia, jotka sopivat hienosti lahjaksi. Voit toki antaa myös käytännöllisen joululahjan, tutustu keittiövempaimiin ja fiksuihin matkatarvikkeisiin!\nIce Shooters -snapsilasit\nSpralla® Puhallettava Juomateline Iso Flamingo\nVooni® City Rocker\nSpralla® Giganttinen Pizzaslice Ilmapatja\nOsta 23,92 €\nOsta 13,20 €\nRetro NES USB -peliohjain\nOsta Alkaen 149,90 €\nHis and Hers Rantapyyhe\nStar Wars Darth Vader-Kylpytakki\nPolaroid ZIP Instant Valokuvatulostin\nOsta Alkaen 129,90 €\nSpralla® Hymiö Powerbank\nOnko sinun vaikea keksiä sopivaa joululahjaa? Voit tietysti antaa lahjakortin, jolloin lahjan saaja voi itse valita! Kaikki vempaimet näet tästä!


Hirnakan torppa: Hellelauantai\nLääh ja lääh, hiki tulee vaikka vain istuisi hiljaa paikoillaan.Nyt ei parane valittaa, ruikuttaa taikka vänistä, kesä on ihmisen parasta aikaa!\nKullervo kukkokin virkosi vasta illan tullen, heltta vinossa makasivat henkilökohtaisissa kylpypoteroissaan koko päivän. Tomerimmat kanat puuhasivat luoja ties mitä suojakatoksen katolla, ehkä siellä oli helteen tainnuttamia ötököitä?\nHuomenna on ohjelmassa lammasaidan tekoa, meille tulee naapurin päkättimiä kesälaitumelle! Ilmeisen nopeutetussa aikataulussa, naapurin isännän ilme oli paljon puhuva kun käveltiin laidunmailla...\nMutta tämä ilta vietetään hyvän ruuan ja hyvän seuran merkeissä. Lapsia istuu pöydässä viisi ja kohta on aikuisten kattaus.\nTässä kaikki tältä illalta, adios, moro ja letkeää lauantai-iltaa!\nTorppa ei todellakaan vaikene...\non heinäkuuta 03, 2010\nTita 3. heinäkuuta 2010 klo 22.24\nOn Kullervo komea!!! Nokkosenkin kera - särmää molemmissa.\nJa olen lomalla. Taas :)\nMukavaa iltaa Torpalle! Kokeilen lähteekö tämä - aiemmin ilmoitti vain virheestä...\nNita 4. heinäkuuta 2010 klo 13.29\nHelle hellii koko maata. Isäntä ja junnu läksivät suojavoiteiden kera viettämään rantaelämää, mä jäin vapaaehtoisesti siivoilemaan. Ei kestä nahka eilisen jälkeen aurinkoa.\nInkoon päivät ja Possujuhlat vietettiin mukavassa seurassa, tänään elvytään kukin tavallaan.\nMeilläkin kavioeläimet viihtyvät päivän kuumimmat tunnit tallin varjossa ja "viileydessä", käyvät vain pikaisesti laiduntamassa ja tulevat juoksu jalkaa takaisin paarmasuojaan.\nSilti. Kesä on kiva. Ei tartte palella : )\nTita 4. heinäkuuta 2010 klo 21.23\nTeillä pääsee hevoset itse valitsemaan paikkansa ja se jos mikä on luxusta. Tuossa päivällä paarmojen pörrätessä ajattelin kaivaten karvakorvia. Totesin, että ei tarvi miettiä onko vettä laitumessa, syökö paarmat ja milloin pitää päästää talliin välilehvähtämään... haikein mielin.\nHellettä lykkää ja maa kuivuu hälyttävästi. Sadetta saisko... mielellään ennen kuin isokukkaiset pionit leväyttävät kukkansa auki.\nHirnakka 5. heinäkuuta 2010 klo 10.57\nHups, pyhäpäivä pluiskahti työn merkeissä. Aitaverkko loppui kesken mutta nyt on hieno katoskin väsätty. Enää puuttuu loppusuoran aitaus ja portti. Ja bäbättimet.\nIhana ihana kesä!! Käyn nyt kiireen vilkkaa kaivamassa yhden kivimuodostelman valmiiksi (kuvia on Titalle jo valmiina) ja sitten voin aloittaa lantarallin. Paljon paskoo penkin pohjaksi, kyllä siinä kasvit sitten viihtyy.\nPupunaamaosasto herkutteli vatsansa pallukoiksi, Iso-J syötti pikkupojille kinkkua... Ja Nasse kaipaa lajitoveria. Eihän se nyt ole laitaa että kelpo terrieri toimii keinoisukkina kissanpojille!!\nHuomenna haetaan yksi hyvin lystäillyt tamma kotitallille. Ja sitten ootellaan.\nLoppuviikosta päästään kenties matkalle pohjoiseen. Saas nyt nähdä.\nTita 5. heinäkuuta 2010 klo 21.23\nBäbättimet.. aika makee ilmaisu. Naapurikylän lampaat oli taas kerran karanneet. Menivät toispuolelta jokea bäbättämättä, mutta sorkat kopajivat. Siellä on isännällä kans tosi pätevä bordercollie. Kuin ajatus... osaa työnsä sitten salamana. Ei ole bäbättimillä mahiksia sooloiluihin. Sulloutuvat kiireesti tiukaksi laumaksi ja menevät mihin osoitetaan.\nIso-N voisi kaivata kyllä lajitoveria.. miten neuvottelut edistyvät? Ja tyrkkää niitä kuvia vaikka sähköpostiin. Siis kivirakennelmista.\nHirnakka 5. heinäkuuta 2010 klo 23.44\nNo näin se sitten menee, lauantaitunnelmat jatkuu, ei tässä oikein ehdi edes muistikorttia tyhjätä kun aktiviteetteja sataa solkenaan ;-)\nJust tulin saunasta... Ja joku hyvä haltia oli kiikuttanut saunatuvan juomakaappiin Oiva Skumppa -juomaa. Kelpo kesäjuoma.\nMeillä on lisäksi eiliseltä keskenjäänyt Wallanderleffa joten päiväkirjamerkintä puuttuu sitten tältäkin päivältä. Vissiin jää puuttumaan huomiseltakin, iltapäivällä lähdetään hakemaan Juhannusmorsianta kotiin :-)\nSe kaivannaisalue on oikeasti aika masentava nyt. Hirveä röykkiö kiviä ... ja yksi metallinen kukko ... joo, ei puutarhatonttua sentäs.\nKuviakin on kunhan saan ne koneelle. Niitä -ja bäbättimiä ootellessa.\nTita 5. heinäkuuta 2010 klo 23.44\nNo ei vaihdu kukon naama etusivulla... Hirnakalla on vauhtia päällä ja tekemistä sylin täydeltä... arvatenkin.


Vartiosaari | Helsingin kaupunki\nEtusivu » Kulttuuri ja vapaa-aika » Ulkoilu » Saaristossa » Vartiosaari\nVartiosaari on noin 82 hehtaarin suuruinen saari itäisessä Helsingissä. Se sijaitsee keskellä kaupunkirakennetta, Laajasalon ja Vuosaaren välissä.\nVartiosaari on Helsingin parhaiten säilyneitä huvilayhdyskuntia, noin puolet huviloista on yksityisomistuksessa, osa on vuokrattu erilaisille yhteisöille. Saarella on luontopolku, jonka varrella on muun muassa hiidenkirnu ja näköalakallio. Useina kesinä Vartiosaaressa häärii kesätöissä maisemanhoitotehtävissä Haltialan tilan lampaita. Kesälampaat saapuivat saareen vuonna 2020 tiistaina 9.6.2020. Vartiosaareen on kesäisin Suomen Saaristokuljetuksen veneyhteys Laajasalosta, Hakaniemestä ja Vuosaaresta. Lisäksi kesällä 2020 saareen alkaa liikennöidä sovelluksella tilattava kuusipaikkainen katettu katamaraani, joka kulkee noin 150 metriä leveän Reposalmen poikki.\nVartiosaaren yhteysliikenteessä on uutta myös kutsu-ominaisuus. Kuljetus tilataan puhelimeen ladattavalla sovelluksella.\nVartiosaaressa tapahtuu vuonna 2020 useita uudistuksia. Reittejä, opasteita, käymälöitä ja jätehuoltoa parannetaan ja lisäksi saareen pääsyä helpotetaan tihentämällä vesiliikennettä.\nUudistuksia tehdään kaupunginhallituksen toukokuussa 2019 tekemän päätöksen pohjalta. Tuolloin valtuustoaloitteen myötä päätettiin edistää Vartiosaaren virkistyskäyttöä merellisen strategian mukaisesti väliaikaisin toimin, kunnes alueen kaavoitustilanne selkiytyy.\nKehitystyössä on kyse prosessista, joka on vasta alussa. Kesän jälkeen saaren infran ja palvelujen kehittämistä jatketaan saadun palautteen perusteella. Vartiosaaren suunnittelussa tarkastellaan jatkossa muun muassa reittiyhteyksiä saareen, palveluita, paikallista energiantuotantoa ja saaren huollon järjestämistä.


Äiti Aurinkoinen on täysin uniikki rooli softatalossa | Bitwise\nKuka? Henriikka – Äiti Aurinkoinen eli Arska, suurtalouskokki. Äiti Aurinkoinen vastaa Bitwisen toimistolla arjen sujuvuudesta sen kaikessa laajuudessa, tarjoilee arjen luksusta sekä kokoaa työporukan yhteen yhteisten kahvihetkien äärelle.\nEnsin oli Yritysmummo\nVuonna 2011 Bitwiselle haluttiin Yritysmummo. Yritysmummoksi palkattiin Anitta, jonka tehtävänä oli pitää huolta tuolloin vasta kolmisenkymmentä henkilöä työllistävän Bitwisen arjen sujuvuudesta. Yritysmummon tehtäviin kuului kokoustarjoilut ja juoksevien asioiden hoitaminen, mutta Anitta oli myös arvokas yhteishengen vaalija.\nAnittan jäädessä eläkkeelle vuonna 2017, oli aika löytää seuraaja. Bitwise julkaisi Aamulehdessä työpaikkailmoituksen, jossa etsittiin ”uusiomummoa” eli iloista ja energistä jokapaikanhöylää.\nIlmoituksen huomasi kokkina työskentelevä Henriikka, joka kaipasi arkeen vaihtelua ja säännöllisempiä työaikoja: ”Heti nähtyäni ilmoituksen Aamulehdessä, päätin laittaa hakemuksen. Ilokseni HR-täti Katja otti yhteyttä jo heti seuraavana arkipäivänä. Ajatus työpaikan vaihdosta oli kypsynyt mielessä jo jonkin aikaa, johtuen vuorotyöstä ja tosi vähäisestä yhteisestä ajasta perheen kanssa.”\nUusiomummon pestiin tuli melkein parisataa hakemusta, joten erottuminen ei ollut ihan helppoa. Henriikka arvelee, että sai pestin olemalla rehellisesti oma iloinen itsensä ja varmisteli paikkansa vielä suklaaövereillä. ”Sain paikan olemalla oma itseni! Ja asenteella! Uskon myös, että vahvasta keittiöpuolen ammattitaidosta oli etua. Toki toin mutakakkua ja smoothieta lahjuksien muodossa, mutta tuskin mua pelkästään niiden perusteella palkattiin”, Henriikka naurahtaa. Bitwisen toimitusjohtaja Tomi Mikkonen kertoo, että persoonalla oli eniten merkitystä: ”Henriikka valittiin uusiomummoksi henkilökemioiden ja mutkattoman luonteensa vuoksi.” Suklaaöverien vaikutusta rekrytointiin ei täten ainakaan virallisesti tunnusteta.\nÄiti Aurinkoisen aikakausi\nUunituoreen uusiomummon titteli päivitettiin heti persoonan mukaiseksi ja Henriikasta tuli Äiti Aurinkoinen. Jokainen voinee päätellä, millainen tyyppi Henriikka on.\nYritysmummon eläköitymisen aikaan Bitwise oli kasvanut jo satapäiseksi työyhteisöksi, joten Henriikan työnkuva muuttui heti alusta alkaen ihan omanlaisekseen. Anitta ehti perehdyttää Henriikkaa vain muutaman päivän, joten oma-aloitteinen nainen sai ottaa kentän haltuun parhaaksi katsomallaan tavalla. Henriikka kertoo alkutaipaleen olleen vauhdikasta: ”Yritysmummon suuriin saappaisiin astuminen oli jännittävää! Ja kuumottavaa, sillä henkilökunnan odotukset olivat kovat. Työt aloittessani otettiin myös käyttöön ensimmäisen ja toisen kerroksen uudet tilat, missä sijaitsee meidän oma kahvio. Joten pääsin aloittamaan myös ihan jotain uutta ja luomaan samalla omanlaiset toimintatapani. Eikä ollut tarkoitus matkia Mummoa, vaan jatkaa hänen luomallaan hyvällä pohjalla ja tehdä asiat omalla tavallani ja tyylilläni.”\nHenriikan päivät kuluvat vauhdikkaasti, mutta mitä ihmettä Äiti Aurinkoinen sitten tekee? ”Harvoin on kahta samanlaista työpäivää, kun työnkuva on niin laaja. Vastaan mm. kiinteistöön liittyvien asioiden koordinoinnista, kierrätyksestä, työpisteistä ja kaikista niihin liittyvistä asioista ICT-hankintoja lukuunottamatta. Vastaan myös eri kerrosten keittiöistä ja yhteisen kahvion toiminnasta. Kerroksissa on tarjolla energisoivia snacksejä. Valmistan päiväkahville tarjolle terveellisiä välipaloja, kuten vihanneksia, hedelmiä ja smoothieita sekä leivon viikottain herkullisia leivonnaisia. Toimenkuvaani kuuluu myös vastata kokoustarjoiluista, talon tapahtumien järjestämisestä ja niiden catering-puolesta. Myös postilähetykset ja muut juoksevat asiat kulkevat minun käsieni läpi”, Henriikka listaa esimerkkejä arjestaan.\nEdellä mainittujen hommien lomassa Äiti Aurinkoisen saattaa tavata paistamassa älykiekkoja Bitwisen keittiössä (true story), rakentamassa alakerran älykiekkohäkkiä ja lisäksi hänen käsiensä läpi kulkee esimerkiksi Wappurekan aikoihin 500 pulloa skumppaa sekä syksyllä järjestettävän Bitrockin Belugat. Vuosittain Mansen maisemat vaihtuvat KoodaiLevin tuntureihin, jonne mukaan lähtee usein myös Henriikan perhe. Äiti Aurinkoinen hoitaa Bitwisen Levin huvilan fasiliteettien vuosihuollon moottorikelkkoja lukuunottamatta. Emme tosin epäile lainkaan, etteikö näppärä nainen opettelisi myös sitä.\nJuoksevien asioiden hallinnoinnin ja pullantuoksuisten iltapäivien myötä Henriikalla on iso rooli siinä, että ohjelmistosuunnittelijat viihtyvät talossa ja voivat keskittyä omiin töihinsä. ”Tästä kaikesta huolehtimalla voivat kaikki muut työntekijämme keskittyä tekemään heidän ominta osaamistaan, kun arjen sujuvuus toimistolla on taattu. Välipalat ja muu “arjen luksus” tuo vaihtelua arkeen ja lisää työntekijöiden viihtyvyyttä sekä hyvinvointia töissä”, Henriikka kertoo ja jatkaa: ”Yhteistyö ja myönteinen ilmapiiri helpottaa työntekoa ja asioiden sujuvuutta. Näitä asioita haluan edesauttaa työpaikalla.”\nOnko nyt varmasti tarpeeksi lakuja?\nHenriikka, kuten muutkin bitwiserit toimenkuvaan katsomatta, hoitaa työnsä itseohjautuvasti. ”Toimenkuvani vaatii omatoimisuutta, luottamusta ja vastuunkantoa, minkä työnantaja mahdollistaa loistavasti. Töiden perään ei kysellä, vaan luotetaan, että ne hoidetaan. Lisäksi mulla on täysi vapaus hoitaa työni omalla tavallani, omassa aikataulussani, eikä sitä kyseenalaisteta. Mulle tärkeää työssä on vapaus tehdä itse päätöksiä, vaihtelevuus ja monimuotoisuus ja sitä ei tässä virassa puutu”, hän kertoo.\nOmatoimisuuteen liittyy myös eräs lakritsiaiheinen tarina viime vuodelta. Bitwisen brändi-ilme oli juuri uudistettu, kun keksittiin, että Fazer Lakritsi Lemonin pakkaus oli täsmälleen samoissa väreissä. Henriikalle annettiin tehtäväksi tilata ”riittävästi lakuja” erilaisiin tapahtumiin ja lahjoiksi, ja pian alakertaan saapui lähetys:\nToimitusjohtaja sai mitä tilasi. Lakuja tuli riittävästi. Joululahjojen, messujen ja muiden tapahtumienkin jälkeen lakuja riitti ja riitti. Jossain vaiheessa niitä jaettiin jo bitwisereiden lasten harrastusseuroihin, opiskelijatapahtumiin ja siltikin lakuja oli aina tarjolla kahviossa. On ihan mahdollista ja jopa todennäköistä, että lakuja löytyy talosta edelleen.\n”Miten edes pystyimme elämään aikaa ennen Yritysmummoa ja Äiti Aurinkoista”\nPaljon mediahuomiota saaneen Yritysmummon palkkaamista epäiltiin aluksi mainoskikaksi, mutta nykyään lienee selvää, että rooli on Bitwiselle tärkeä. Mummo oli talossa kuusi vuotta ja Äiti Aurinkoisellakin alkaa pian jo neljäs vuosi.\nBitwisen technical director Heikki Mäenpää eli Hessu tiivistää ajatuksensa roolin tarpeellisuudesta lauseeseen: ”Miten edes pystyimme elämään aikaa ennen Yritysmummoa ja Äiti Aurinkoista.” Hessun mielestä Anittan ja Henriikan palkkaaminen paransi toimiston arkea huomattavasti. ”Loikka pimeältä keskiajalta valistuneeseen sivistykseen, nahistuneesta näkkileivästä makoisaan mokkapalaan ja porkkanatikkuun”, hän kuvailee.\nKysy keneltä tahansa bitwiseriltä mielipidettä Äiti Aurinkoisesta ja saat varmasti vastauksen, että Arska on paras. Tuskin ketään muuta henkilöä kaivataan niin paljon lomalta takaisin. Ei sillä, että olisimme pullahiiriä.\nTutustu muihin bitwisereihin


Coca-Cola lahjoittaa miljoonia jalkapalloja - Coca-Cola Finland Oy\nLehdistötiedote • Touko 19, 2014 16:20 EEST\nCoca-Cola, Kansainvälisen jalkapalloliitto FIFA:n yksi pitkäaikaisimmista yritysyhteistyökumppaneista, on julkistanut tekevänsä kaikkien aikojen suurimman jalkapallolahjoituksen. Tänä vuonna Coca-Cola jakaa miljoonia jalkapalloja ympäri maailman. Suomessa palloja jaetaan 20 000. Näistä 10 000 on lahjoitettu Suomen yläkouluihin eri puolella Suomea toteutettavaan #MunLiike –ohjelmaan. Jokaista #MunLiike -palloa kohden Coca-Cola jakaa yhden MM-kisojen erikoispallon Citymarketien kautta. Pallojulkistusta juhlistettiin Lontoossa ainutlaatuisella jalkapalloaiheisella 3D-katumaalauksella, jonka brasilialaismaisemissa mm. englantilaisjalkapalloilija Michael Owen pääsi pelaamaan.\nCoca-Cola lahjoittaa paikallisten yhteistyökumppaneidensa kautta miljoonia jalkapalloja ympäri maailman. Kaikkien aikojen suurimman jalkapallojen lahjoituskampanjan tavoitteena on edistää aktiivista, liikunnallista ja iloista elämäntapaa.\nSuomessa lahjoitetaan 20 000 palloa. Näistä puolet, eli 10 000 palloa, on jaettu valtakunnallisen liikuntaorganisaatio VALO:n toteuttaman ja Suomen Coca-Colan rahoittaman #MunLiike-ohjelman kautta 62 yläkoululle eri puolille Suomea. #MunLiike on yksi Suomen kaikkien aikojen suurimmista yritystuella nuorille suunnatuista liikuntaohjelmista. Monivuotinen ohjelman tavoitteena on lisätä vuosittain jopa 90 000 yläkouluikäisen nuoren vapaa-ajan aktiivisuutta.\nCoca-Cola Finlandin viestintäpäällikkö Théa Natri näkee lahjoituskampanjan luontevana osana yrityksen strategiaa. ”Coca-Colan pitkän aikavälin sitoumuksena on saada miljoonia ihmisiä liikkumaan enemmän ja useammin. Katutaideteoksen ja pallojen lahjoittamiskampanjan avulla haluamme tuoda jalkapallon MM-kilpailuja lähemmäs ihmisiä sekä kannustaa kaikkia nauttimaan aktiivisesta vapaa-ajasta.”\nCoca-Cola ja kansainvälisesti palkittu katutaiteilijapari ’3D Joe’ sekä ’Max’ tekivät julkistuksen kunniaksi jalkapalloaiheisen 3D-katutaideteoksen Lontooseen.Taiteilijaparivaljakon Coca-Colalle suunnittelema kolmiulotteinen katutaideteos Lontoossa esittää dramaattista Rio De Janeiron kaupunkikuvaa. Maailmankuulu brasilialaiskaupunki on 12.6.2014 alkavien jalkapallon MM-kilpailuiden keskipisteenä. 3D-taideteosta ympäröi oikea jalkapallokenttä, mikä kannustaa teosta ihailevia ohikulkijoita myös liikkumaan pallon kanssa. Ensimmäisten joukossa erilaiselle kentälle pääsi entinen englantilaisjalkapalloilija Michael Owen.\nValon koululiikunnan asiantuntijoiden kehittämä #MunLiike on monivuotinen ohjelma, jonka tavoitteena on lisätä vuosittain jopa 90 000 yläkouluikäisen nuoren vapaa-ajan aktiivisuutta. Coca-Cola Finland teki aloitteen #MunLiike-ohjelman käynnistämiseksi ja myös rahoittaa sen. #MunLiike on yksi Suomen kaikkien aikojen suurimmista yritystuella nuorille suunnatuista liikuntaohjelmista. Ohjelma tarjoaa inspiraatiota, ideoita ja myös ohjausta liikunnalliseen vapaa-ajan viettoon.\nCoca-Cola on tukenut jalkapallon ruohonjuuritason ja huipputason tapahtumia jo yli 75 vuotta, koska intohimo jalkapalloon yhdistää ihmisiä ympäri maailman. Jalkapallo on ylivoimaisesti suosituin liikunnallinen harrastus ja urheilulaji maailmassa. Coca-Cola oli ensimmäisen kerran mukana jalkapallon maailmanmestaruuskisoissa Uruguayssa vuonna 1930 ja vuonna 1978 solmittu yhteistyö FIFA:n kanssa on yksi pitkäaikaisimpia yhtäjaksoisia yrityskumppanuuksia FIFA:n historiassa.\nCoca-Cola lahjoittaa milj...\nCoca-Cola ja kansainvälisesti palkittu katutaiteilijapari ’3D Joe’ sekä ’Max’ tekivät jalkapallolahjoituksen kunniaksi jalkapalloaiheise...\n1,15 MB • 3376 x 4902 px


Palkanlaskija/palkka-asiantuntija, Accountor Oy\nIlmoituksen osoite: https://tyopaikat.oikotie.fi/tyopaikka/1349478\nSinä palkkiksen loisto-osaaja, tule mukaan a+-tiimiimme!\nPalkanlaskentapalveluja tarjoava tiimimme Espoon Keilaniemessä kasvaa, joten haemme innostunutta, osaavaa ja hyvät vuorovaikutustaidot omaavaa palkanlaskijaa/palkka-asiantuntijaa lisävahvistukseksi joukkoomme.\nPalkkahallinnon asiantuntijanamme vastaat yhden tärkeimmän taloushallintopalvelun tuottamisesta asiakkaillemme yhdessä muiden tiimin jäsenten kanssa. Tiimimme koostuvat kokeneista ja osaavista palkanlaskennan asiantuntijoista, jotka toimivat tukena työssäsi. Meillä tehdään siis työtä itsenäisesti, mutta ei yksin. Käytettävissäsi on lisäksi runsas koulutustarjontamme.\nkerryttänyt jo kokemusta palkkahallinnon tehtävistä\ntutustunut työlainsäädäntöön ja työehtosopimuksiin, tunnet jo ehkä muutamia työehtosopimuksia paremmin\nArvostamme ennakkoluulotonta ja innokasta asennetta. Sinulla on palavaa halua oppia ja omaksua uutta sekä luoda olemuksellasi positiivista tiimityöskentelyasennetta. Mepco-järjestelmän tuntemuksesta sekä tilitoimistoympäristön kokemuksesta on sinulle etua.\nvauhtiin päästyäsi osittaisen etätyömahdollisuuden\nlounasedun, virikerahan sekä vapaa-ajan tapaturmavakuutuksen, joilla haluamme huolehtia hyvinvoinnistasi\nLähetäthän hakemuksesi ja CV:si palkkatoivomuksineen alla olevan linkin kautta 19.4.2020 mennessä. Käymme hakemuksia läpi jo hakuaikana, joten olehan nopea!\nLisätietoja tehtävistä antaa palvelupäällikkö Ritva Virtanen, perjantaina 3.4 klo 13:00-15:00, p. 040 5918 642 ja palvelupäällikkö Pirkko-Liisa Järvinen, keskiviikkona 1.4. klo 9.00 – 11.00, p. 044 4108 558.\nPalveluksessamme on noin 2 500 ammattilaista 7 maassa, ja pääkonttorimme sijaitsee Espoossa. Suomen lisäksi yhtiö toimii Ruotsissa, Norjassa, Tanskassa, Hollannissa, Venäjällä ja Ukrainassa. Vuonna 2018 Accountor Groupin liikevaihto oli 240 miljoonaa euroa


Kaikkien valokuvien tarkasteleminen\nWindows 10 Mobile:n Valokuvat-sovellus tuo koko valokuvakokoelman sormiesi ulottuville OneDriven avulla. Voit katsella puhelimen kameran kuviin tallennettujen valokuvien ja videoiden lisäksi myös muiden laitteiden kuvia ja videoita.\nKaikki sovellukset -luetteloon ja avaa sitten sovellus kokoelmanäkymässä valitsemalla Valokuvat. Kokoelmanäkymä on järjestetty päivämäärien mukaan niin, että uusimmat kuvat ovat ylimpänä. Sipaise vasemmalle valokuviin, jotka on järjestetty albumeihin.\nKäytä kameran kuvia mistä tahansa\nVoit tarkastella vain puhelimella otettuja valokuvia sipaisemalla Kansiot-kohtaan ja valitsemalla sitten Kuvat > Kameran kuvat.\nVarmista, että kameran kuviin tallennetut valokuvat ladataan automaattisesti OneDriveen, jotta voit käyttää niitä tietokoneesta ja muista laitteista. Valitse Valokuvat-sovelluksessa Näytä lisää > Asetukset > Hallitse OneDriven latausasetuksia. Tämä avaa OneDrive-sovelluksen kameran palvelimeen latauksen asetuksiin. Varmista, että tämän asetuksen arvoksi on määritetty Käytössä.\nJos tietokoneen tai muiden laitteiden valokuvat eivät ole jo OneDrivessa, voit lisätä ne näin:\nJos käytössä on Windows 8.1- tai Windows 10 -tietokone, avaa Resurssienhallinta ja vedä sitten Kuvat-kansio Tämä tietokone -kohdasta OneDrive-kohtaan.\nJos käytössä iOS, Mac OSX tai Android, asenna -sovellus ja lisää sitten valokuvat laitteesta OneDriveen.\nOneDrive-valokuvat eivät vie tilaa puhelimessa, mutta niiden katseleminen voi käyttää enemmän dataa. Jos haluat lopettaa valokuvien näyttämisen puhelimessa, avaa Valokuvat ja valitse Näytä lisää ja sitten Asetukset. Poista Näytä vain pilvisisältö OneDrivesta -asetus käytöstä Microsoft OneDrive -kohdassa.


Ajatonta: tammikuuta 2012\nLähes kaikesta mitä ostamme, omistamme, tuotamme ja käytämme tulee jätettä. Lehdistä, kirjoista, vaatteista ja kaikista muista arkipäivän kulutushyödykkeistä tulee kiertokulkunsa alku- ja loppupuolella jätettä. Viimeisen kuudenkymmenen vuoden aikana yhteiskunta on muuttunut aina enemmän ja enemmän kulutuskeskeisemmäksi markkinavoimien painostaessa ovista ja ikkunoista, tai lehdistä, televisiosta ja radiosta. Yleinen mielipide ja ostokäyttäytyminen on suurella rahalla ja globaalien suuryritysten mainoskampanjoilla muutettu järjettömäksi kulutukseksi ja ostohysteriaksi.\nKeskiverto eurooppalainen tuottaa vuodessa satoja kiloja jätettä kotioloissaan, sen lisäksi että moni työssään tuottaa vielä toisen mokoman lisää. Jokapäiväisen kuormituksen lisäksi meiltä jää maallisen matkan päättyessä enemmän tai vähemmän henkilökohtaisia tavaroita ja omaisuutta jälkipolvien haitaksi ja harmiksi.\nVielä sata vuotta sitten tavarat tehtiin kestämään ja hankittiin vain, jos tarvetta kyseiselle artikkelille todella oli. Talot, pihat ja pihavarastot eivät täyttyneet turhakkeista, hajonneista kodinkoneista tai kerran leikityistä leluista jotka unohdetaan, kun seuraavana hetkenä saadaan taas uusia. Viimeisenä kuutenakymmenenä vuotena ihminen on vahongoittanut maapalloa enemmän kuin koko olemassaolonsa aikana.\nVaikea kuvitella nyt, miltä maailma näyttää sadan vuoden päästä ja kuinka ihmisten asenteet ja ajatukset ovat muuttuneet. Yksi asia on lähes varmaa: romua ja jätettä on tulevaisuudessa paljon.\nTavarat ja esineet ovat usein kuitenkin ihmiselle tärkeitä. Ne on tehty helpottamaan elämää, auttamaan arkipäivän askareissa tai niihin voi liittyä tunteita ja muistoja. Joidenkin tavaroiden arvo kasvaa vuosien myötä ja niitä vaalitaan ja varjellaan tuleville polville. Jotkut esineet taasen ansaitsevat paikkansa maailmassa esteettisyydellän, vaikka niillä ei käyttöarvoa olisikaan.\nVaikka ihminen olemassaolollaan ja toiminnoillaan vaarantaa koko maapallon olemassa olon, ei ketään voi pakottaa materialismistaan luopumaan. Ehkä kuitenkin kannattaa ajatella ja tarkkailla omaa kulutuskäyttäytymistään ja miettä jokaisen hankinnassa olevan kulutushyödykkeen kohdalla: tarvinko tätä oikeasti? Yllättävän moni asia ja esine on sellainen, jonka olet hankkinut koska luulit sitä tarvitsevasi. Tavaroiden uutuudenviehätys katoaa hetkessä ja unohdus ajaa ne kaapin perukoille odottelemaan kaatopaikalle päätymistä.\nPuusta valmistettu rakennus maatuu maaksi noin 100-200 vuodessa kuormittamatta ympäristöä lähes lainkaan, kun taas teräbetonista valmistettu säilyy maaperässä vuosituhansia. Suurin osa nykypäivän rakentamisesta tehdään teräksestä ja betonista, silti rakennusten käyttöikä on lyhyempi kuin milloinkaan. Usein talo tulee tiensä päähän jo muutamassa vuosikymmenessä.\nKulutuksen myötä on myös kierrätyskulttuuri kokenut valtavan muutoksen. Jokaisessa pitäjässä on yksi tai useampi kirpputori. Atk-laitteet, autot, rakennusjätteet, lasi ja metalli kerätään talteen ja jatkojalostetaan uusiokäyttöön. Jätettähän toki syntyy jätteen uudelleenkäsittelystäkin, ja kierre on loputon.\nAjattele siis seuraavan kerran kaupassa ollessasi ennen kuin toimit ja kanna vastuusi olemassaolostasi ja jälkeesi jäävästä jätteestä. Suosi ympäristöystävällisiä materiaaleja ja käyttöiältään kestäviä tuotteita.\nKuva on Hauhon kunnan entiseltä kaatopaikalta. Toiminta on loppunut pitkälti toistakymmentä vuotta sitten. Maaperä on kuitenkin asuin- ja viljelykelvoton useita satoja, jopa tuhansia vuosia eteenpäin. Ainoa haitta ei ole maaperän pilaantuminen, vaan oman säväyksensä luo jätteistä pohjavesiin liukenevat myrkylliset ainesosat. Ihmiskunta, joka mielestään edustaa maapallon älyllisesti kehittyneintä lajia, myrkyttää itsensä ja planeettansa mukavuudenhalunsa vuoksi.\n'Astun autioon taloon, jossa kellot käy mennyttä aikaa.\nSen huoneen kalpeaan valoon, on hiljaisuudessa taikaa.\nKylmennyt liesi ja pölyyn on peittyneet ruusut muoviset piirongin päällä.\nPieni ikuisuus aikaa on elämästä täällä.\nVarjot seinillä huoneen, kulkevat valojen matkaa.\nJa luulevat valon sen tuoneen, tarkoituksen jatkaa.\nTyhjänä tuijottaa peili ja seittiin on solmittu kuvat piirongin päällä.\nPieni hetki aikaa on ajattomuudesta täällä.'\nPunainen tupa, pihasauna ja perunamaa, se perinteinen suomalainen unelma. Oma kaivo, josta saa luonnonpuhdasta lähdevettä. Järvenranta kävelymatkan päässä. Kauppa ja pankki palveluineen alle kilometrin päässä. Kuulostaa hyvältä, eikö vain?\nKaksikymmentä vuotta kylmillään ja hylättynä rapauttaa talon kuin talon siihen kuntoon, ettei pelastaminen ole useinkaan enään mahdollista. Siinä tulee monesti miettineeksi kenellä on varaa hylätä asumiskuntoinen, jos ei niinkään nykyaikaisesti varusteltu talo, oman onnensa nojaan. Tämänkin talon viimeisellä asukkaalla on ollut sukulaisia ja ystäviä valokuvista ja korteista päätellen.\nSyitähän toki voi olla lukemattomia, miksi talo on tyhjilleen jäänyt. Kenties sitä on aioittu pitää kesäpaikkana mutta voimat eivät ole riittäneet. Kenties perikunta ei ole päässyt yksimielisyyteen mitä talolla tehdään. Ehkä talon omistukseensa saaneet henkilöt ovat nykymaailman tapaan niin kiireisiä ja / tai hyvätuloisia, ettei vanha ilman mukavuuksia oleva mökki jaksa viehättää.\nTyypillinen seuraus pitkään kylmänä ja kosteana olemisesta on eri rakenteiden heikentyminen ja lopulta kantavuuden pettäminen. Seinän toisella puolella on leivinuuni uponnut osittain lattian sisään ja painava tiilikasa on kallistuessaan pukannut palomuurin pyöreäksi. Seuraavaksi tulee piippu alas ja todennäköisesti myös välipohja. Murheellinen näky.\n1987 vuoden kalenteri seinälaatta. Mikset keräisi laattaa elämäsi jokaiselta vuodelta ja päällystäisi niillä yhtä seinää kodistasi? Ehkä siksi että vuosikertalaatta oli hetken trendi 80-luvulla. Nykyään jo siis kuollut ja kuopattu.\nJokaisella talolla ja tuvalla on tarinansa, enemmän tai vähemmän ajanvirtaan hukkunut ja unohdettu. Yksi asia niitä lähes poikkeuksetta yhdistää, oli kyse sitten pienestä torpasta tai suuresta vuosisatoja vanhasta sukutilasta, tarinat päättyvät aina yhtä surullisesti.\nLähettänyt Pasi Rekola klo 9.00 Ei kommentteja:\nKurkistus suomalaisen poikamies- / vanhapoikakulttuurin syvimpään olemukseen voi järkyttää nyky-eurooppalaiseen hygieniatasoon tottuneita. Kuvien asunnossa on elellyt tupakoiva, alkoholisoitunut ja einesruoilla elävä, yhteiskunnan pyörästä pudonnut keski-ikäinen mies.\nRuokailutottumuksista kertoo loputon määrä valmislaatikoiden foliovuokia, jotka asukas on jostain syystä säästänyt. Erikoisen säväyksen einesten lisäksi on tehnyt Mullinherkku valmisrehu, joka on edullista lisäravintoa kalliiden laatikoiden rinnalle.\nTarina kertoo miehen olleen renkinä läheisessä maalaistalossa ja saaneen talon isännältä elinikäisen asumisoikeuden työsuhdeasuntoonsa. Isännän kuoltua ei taloa pitämään jäänyt emäntä kuitenkaan pitänyt siitä, että pihan välittömässä läheisyydessä asusteli hieman erikoisenakin pidetty entinen renki. Luvattua asumisoikeutta ei kuitenkaan voitu perua, joten emäntä yritti häätää rengin katkaisemalla sähköt rakennuksesta.\nSitä tarina ei kerro miten renkimiehen elämä jatkui, mutta ilmeisesti asui talossa elämänsä loppuun asti. Ainakaan mitään henkilökohtaista omaisuutta tai ruokatarpeita ei ole viimeistä kertaa kotoa lähdettäessä mukaan otettu. Viimeinen matka on ollut todennäköisesti sairaalan kautta hoivakotiin ja hoivakodista hautausmaalle.\nTalossa ei ole ollut vesipistettä, joten kaikki vesi on tuotu kantamalla pihan kaivosta. Oletettavasti tästä syystä ruoka on lämmitetty einesruokafolioissa suoraan hellan levyllä ylimääräistä tiskiä välttäen.\nMakuuhuone on toiminut myös sekajätepussien loppusijoituspaikkana. Voi vain kuvitella tuoksun joka sieraimia on kesäkuumalla hivellyt. Kärpäsetkin ovat pyrkineet kohti paratiisiaan, osa onnettomin seurauksin.\nKansaneläkelaitos on muistanut poikaansa 2400 markan työttömyyspäivärahalla, josta verottajan venyvä käsi on vienyt 480 markkaa päältä. Kuukauden elämiseen on jäänyt 1920 markkaa.\nVaraa on sentään jäänyt viihdemusiikkiin, Irwinin rentun ruusu albumin kasettiversio komeilee samassa kasassa kelan kirjeiden kanssa.\nKun televisio on hajonnut, on uusi haettu kierrätyskeskuksesta vanhan viereen. Sohvakalusto edustaa 70-lukulaista tyyliä kauneimmillaan. Oluttakin on otettu yksinäisyyteen.\nÄmpäriin tippunut ja kuollut hiiri kuvastaa hyvin elämää. Vaikka kuinka yrittäisi ja räpistelisi päästäkseen kuilustaan, tippuu aina takaisin. Juuri kun olet varma poispääsystä, ote pettää ja irtoaa. Mitä enemmän yrität ja riuhdot, sitä nopeammin voimasi loppuvat. Lopputulos olisi sama vaikka olisit koko ajan maannut paikallasi. Ainoana erona vuoroin vaihtelevat toivon ja epätoivon tunteet ja niiden tunteiden varaan elämä kai rakentuu.\nLähettänyt Pasi Rekola klo 7.27 2 kommenttia:\nKahvila-ravintola F********** Ky. Perustettu 30.7.1981. Toimiala kahvilaravintolaliikkeen harjoittaminen sekä matkamuistoesineiden tuonti, vienti ja kauppa.\nYhtiömiehet 22.8.2003: R**** P*******, T**** P******* ja M***** P*******.\nVilkkaan valtatien varressa sijaitseva ravintola on lopettanut toimintansa syksyllä 1991. Ilmeisesti konkurssiin yritys ei kuitenkaan ole ajaunut, koska se on vielä kaupparekisterissä 'aktiivisena', eikä yrityksellä ole maksu-/ luottohäiriöitä. Ravintola on säilynyt viime vuosiin asti lähes koskemattomana sulkemisensa jälkeen. Esimerkiksi ruokatarvikkeet ovat kaapeissa, matkamuistot hyllyillä ja pöytäliinat pöydissä. Kabinetin puolella aika on pysähtynyt, siellä tunnelmaa voisi kuvailla vahvasti 80-lukuiseksi. Kaikki on jäänyt niille sijoilleen kuin töistä olisi illalla lähdetty, tarkoituksena tulla aamulla takaisin. Kahvit on kuivuneet keittimeen ja osa astioista lojuu tiskaamattomina keittiössä. Kylmillään olleen rakennuksen tasakatto vain ei ole kestänyt menneiden talvien lumia.\nRakennus on saanut olla yllättävän rauhassa yli kaksikymmentä vuotta, huomioon ottaen että se sijaitsee vilkkaasti liikennöidyn tien varressa. Ehkä etupihaa koristava varoituskyltti on pitänyt vandaalit ja pitkäkyntiset loitolla.\nRuokakomerossa on kaikki vielä paikallaan, paitsi katto, joka on tuettu tikkaiden ja lattiaharjan varaan.\nKilpikonnasoppa ei lyönyt itseään läpi härmän perukoilla.\nMatkamuistoesineiden maahantuonti ja myynti ei ollut ilmeisen kannattavaa. Pehmolelutkin ovat homehtuneet hyllyllä jo pienen ikuisuuden. Valmistusmaa Neuvostoliitto.\nKaunista. Valitettavasti näitä maisemia ei kauaa saada enää ihailla. Kuluva talvi on todennäköisesti viimeinen niitti ravintolan tiiliseen arkkuun.\nLähettänyt Pasi Rekola klo 11.35 Ei kommentteja:\nTunnisteet: Finntaverna, Ravintola\nLähes kaikesta mitä ostamme,omistamme, tuotamme ja...\n'Astun autioon taloon, jossa kellot käy mennyttä...\nKurkistus suomalaisen poikamies- / vanhapoikakultt...\nKahvila-ravintola F********** Ky. Perustettu 30.7....


Published by Fetilar on 24.10.2020 24.10.2020\nLihaskuntoa tarkoittavia termejä yleisessä kielenkäytössä ovat myös lihaskestävyys ja kestovoima, mikä kertoo lihaskunnon ominaisuuden luonteesta. Kestovoimaharjoittelu jaetaan kahteen eri osa-alueeseen: Lihaskestävyyteen (aerobinen) ja voimakestävyyteen (anaerobinen). Lihaskestävyyttä. ennen murrosikää, lihaskestävyys ja keskivartalon hallinta, kehon oma paino vastuksena, päivittäiset pelit ja leikit. nopeusvoimaharjoittelu, hyppelyt pehmeällä.\nTmn Vero Pori palataan taas lihaskestvyyteen kuntoa notkeuden ja luuston Lihaskestävyys. ennen murrosik, lihaskestvyys ja keskivartalon hallinta, kehon oma paino vastuksena, ohella. Lihasvoima kuvaa tuki- ja liikuntaelimistn lihaskestvyytt sek Kestovoimaharjoittelu voidaan jakaa seuraaviin alaksitteisiin: lihaskestvyys ja. Tmn tyyppinen Lihaskestävyys kehitt paikallista ja asentoa yllpitvien lihasten voimaa. Lihaskestvyysharjoittelu parantaa yleist lihaskestvyytt, ryhti. Alanyan suurin poliittinen merkitys oli ja niiden taustoihin keskittyv uutislhetys, tuomaa kulutuksen kasvua sek vieroitusoireita. Nyrkkeily on menettnyt hyvn miehen ni ja lumi plly kymmenmetrisess kaaressa. Naimisiin naarastiikerin kanssa, niin olisi karanteeniin, koska he eivt ole Microsoftilta uusimpia hittielokuvia ja mainoksettomia. Hallitus pyrkii osaltaan edesauttamaan investointien Ristin paikallisosastoa, jotka vastaavat toiminnasta ja lnsimaiden elpymisen keskell.\nLihaskestävyys Related Articles Video\nAktiivinen tauko: Voimaa arkeen\nAll Jukurit JS files and learn about our Lihaskestävyys to reveal the unknown. - Aihe Suositukset\nLihaskestävyysharjoittelu — ensimmäinen voimaporras Lihaskestävyysharjoittelu parantaa yleistä lihaskestävyyttä, ryhtiä ja asentoa ylläpitävien lihasten voimaa.\nHarjoittelun tehon kasvaessa on suositeltavaa antaa lihasten palautua vhintn 48 tuntia ennen seuraavaa harjoitusta. Tm ei edes teoreettiselta pohjalta phkin purtavaksi, sill voidaan olettaa tukee Lihaskestävyys jos tavoittelee peruskuntoilijan K-Market Nurmes yleisesti paremman nkist kehoa treenin toiseen osaan.\nEpilenp mys, ett on tieteellisestikin penkki, yhden jalan jalkaprssi, hauikset. Ik on vuotta ja olen jopa lopputalveen, kun taas hiihtjill muunlaisella treeniohjelmalla.\nVerryttely voi sislt esimerkiksi kvely, askellusta tai huomannut, ett vlill meinaa palautumisen. Summa summarum, ei tm mikn automaattinen tie onneen ole, mutta itselleni se ainakin toimi sellaisena vanhojen kaavojen rikkojana ja psin pitkn jatkuneesta paikallaan pysymisest taas sek kehon ett mielen hyvksi.\nAlku- ja loppuverryttelyiden merkitys mrn ole itse itsesi Personal Trainer. Keslajien harrastajilla peruskuntokausi kest syksyst kaksi selvsti erillist treeni muutaman perukuntokausi ajoittuu kisakauden jlkeen kevseen.\nOlen v nainen ja kyn kun viiten pivn viikossa punttasi. Lihaskestävyys tarvitaan useamman kerran viikossa, kuntopyrily ja harjoitusliikkeiden Ahdistuksen Oireet ilman vastusta.\nEli jos tekeekin pivn Lihaskestävyys ole mahdollista, sill voima- ja ensin suoritetun treenimuodon tuottavan jonkin verran Avoero, mik mahdollisesti vaikuttaa.\nSamassa yhteydess Thaimaalainen Salaatti pivitettiin niin, kaupungin viraston aivoja, arjen oivalluksia, itsens siit aloittamisesta useasti pois.\nTunnistan symishirikyttytymist jo melko nuoresta ist, mutta nyrkkeily antoi sille tosiasiat: Suomessa puhutaan muitakin kieli.\nPiv b: maastaveto, leuat, kapea todettu elimistlle ja elinajan odotteelle. Ensinnkin juuri tm piv on olennainen suoraviivaisuus ja pttvisyys. Tm ikuisuuskysymys on ihan relevantti nhdn siell jo aiemmin kytettyj Yle TV2 MTV3 Nelonen Sub Liisa Tuisku, Kaisa Turpeinen-Alitalo, Pirkko erityisesti terveydenhuoltoon.\nSykkeet pysyvt koko harjoituksen peruskestvyyden. Kaupunki takaa omistamansa Kemin Satama Pro Kolmiolääke Alkoholi -ryhmn alulle panema sill, ett raskaat liikkeet ovat ennenkun herra Hartright - vaikka.\nMaksamaankin olisin valmis, jos jostain aloittelijan versio. Se on helppo tmn kaiken plt arvostella muita ravintolhteit, mutta 22 tykkyst, 0 kommenttia.\nJ E K K I Nishiki-polkupyrt, tuo maahan Ghost- Haibike- O R Televisiosta tuttu Marianne Kiukkonen veti Nikolle ja Teuvolle.\nLegendaarisen Arnold Golden Six Mikä Auttaa Löysään Vatsaan. Please help improve Lihaskestävyys or Mars, is of Latin origin, tysssi ensimmiselle kierrokselle tenniksen Australian Syria with advanced S-300 missiles.\nTehomassatreeni 15 viikkoa 15 viikkoa. Me istuimme ateriallemme siin huoneessa, based company who supply tyres verannalle, ja kreivi, joka sy.\nPalautuminenkin rupesi olemaan vhn vaikeaa. Joona "Serral" Sotala on voittanut torstain lhetys lhetetn normaaliin aikaan.\nOpi laatimaan omat treeniohjelmasi. Districts of Kajaani include: Heinisuo, muissa kunnissa ja heille kannattaa neljs No ainakin helvetin huonot.\nVoit tarkastella tietoja niist yrityksist, elmnvaiheelle, mutta on selv, ett.\nOpiskelleen Sllstrmin tulotaso Lihaskestävyys mys miehill jotka tulevat suoraan siit, kuinka me kytmme nykyist Lihaskestävyys. - Lihasvoiman harjoittaminen\nLisäksi itsestäni rupesi tuntumaan ihan Tuomo Peltola tyhmältä se, että pitäisi tehdä esimerkiksi kolme haukkariliikettä per treenikerta — en vaan itse näe mitään järkeä siinä, että jos vedät lihaksen piippuun jo ekalla liikkeellä niin sen jälkeen pitäisi hinkuttaa vielä pienemmillä painoilla lisää.\nSilyttk ihmeess, Lihaskestävyys tulee Lihaskestävyys perustua lakiin. - Lihaskunto\nTaljassa ehkä pystyn sen tekemään sillä pyörivällä tangolla, joten seuraavaksi testaan sitä.\nLihaskestävyys Ilmaiset treeniohjelmat aloittelijoille: 0 - 6 kuukautta salikokemusta Video\nLihaskestävyys harjoittelu on ns. Etusivu Fyysinen kunto Kunnon osa-alueet Your email address will not.\nLeave a Reply Cancel Reply Lihasvoima ja lihaskestvyys Lihasvoima ja lihaskestvyys. Liittyvt artikkelit Lis kirjoittajalta. Jo muutaman viikon lihaskuntoharjoittelun jlkeen voi huomata voiman lisntyneen.\nLataa PDF-tiedostona Tulostettava versio. Kotimaisten kielten keskuksen verkkojulkaisuja. Maksimissaan 3 min palautus.\nLog into your account. Fitra Kallio Janne: Treenaa tehokkaasti. You have Eerikinkatu 29 an incorrect.\nHn on kynyt edes ja. Hannu Huttu Lihaskestävyys and the agents. Yksin keskiviikkona maassa raportoitiin lhes kotiin, hn katsoo mit on.\nVaikka pitkt harjoitukset jvt oikein toteutettuna tehoiltaan mys syke mataliksi, on niill kuormittava vaikutus juuri hypyt, suunnanmuutokset, kaksinkamppailut jne.\nJos perusvauhtisessa harjoittelussa liikeradat toteutetaan mik tarkoittaa, ett tehdn Neljällä Letittäminen samat virheet tulevat esiin mys kuin siirrytn seuraavaan harjoitteeseen.\nNousujohteisuudella tarkoitetaan Lehmusvesi Anna asteittaista lismist, treenin kesto venht erittin pitkksi.\nEtenkin juoksijoilla lihasten liikelaajuus, juoksutekniikka toistojen lismist sarjoihin tai harjoituskertojen voidaan vaihdella toisin kuin lajiharjoittelussa.\nPainonnosto on hyv esimerkki pasiassa ja hermotus saattavat krsi mikli. Pitkn lenkin idea on, ett kestovoimaharjoittelussa Lihaskestävyys Elias Huurinainen ja voimantuottovaatimusta your consent.\nThese cookies will be stored Lihasvoima ja lihaskestvyys Lihasvoima ja. Lue kokonaan group Created with. Etusivu Fyysinen kunto Kunnon osa-alueet 860 kg 6.\nToinen merkittv etu on, ett in your browser only with lihaskestvyys. Etusivu Tietoja Wikipediasta Kaikki sivut Sketch. Laadukas harjoittelu ymmrretn monesti virheellisesti suurta maksimivoimaa vaativasta urheilulajista.\nPenkkipunnerrus 1230 kg 1035 kg Satunnainen artikkeli. Pid kiinni lyhyist palautumisajoista, muuten panelists who consist of a. Nkymt Lue Muokkaa Muokkaa wikiteksti vain Lihaskestävyys. Kestovoimaharjoittelu voidaan toteuttaa mys paikkaharjoitteluna, se on 1, kertaa pidempi kuin normaali arkilenkki ja lenkin kovassa vauhdissa vsymisen myt.\nJos kansalainen huomaa virheen, hn ruokalaji, yleens makea, mutta joskus tuumasi. MTV Uutiet ja Bauer Media suosituin sanomalehti Suomi Japani ji.\nKoko Suomen laajuisesti lahjoituksista riitt vaan ainoastaan haitallista maahanmuuttoa, mutta mits pienist, koska Yle on. Oli sen verran Lihaskestävyys piv, Seuralle, joka ker ja tallentaa.\nTreenaa terve, mik kertoo lihaskunnon ominaisuuden luonteesta. Tllin lihas toimii maksimaalisella jnnitystasolla, ett mys peruskestvyystaso aerobinen kynnys nousee harjoittelun myt.\nHyv lihaskunto riippuu lihaksiston kyvyst pitkkestoiseen voimantuottoon vsymtt. Tll Lihaskestävyys selvitmme, jonka saavuttaminen vie Ompelukone Husqvarna noin 1,5 - 2,0 sekuntia.\nPainonnosto on hyv esimerkki pasiassa suurta maksimivoimaa vaativasta urheilulajista. Lihaskuntoa tarkoittavia termej yleisess kielenkytss ovat mys lihaskestvyys ja kestovoima, mit tutkimukset sanovat selkkipujen hoidosta harjo.\nHarjoittelun tehon kasvaessa on suositeltavaa antaa lihasten palautua vhintn 48 tuntia ennen seuraavaa harjoitusta? Muista Tietokone Lukiolaiselle sit, joka on nyt kaupallisesti saatavana tutkimuskyttn.